amanoisuno/poetBack huggingface dataset:
拾得古硯 姚合  黄河
僻性愛古物，終歲求不獲。昨朝得古硯，黃河灘之側。念此黃河中，應有昔人宅。宅亦作流水，斯硯未變易。波瀾所激觸，背面生罅隙。質狀朴且醜，今人作不得。捧持且驚歎，不敢施筆墨。或恐先聖人，嘗用修六籍。置之潔淨室，一日三磨拭。大喜豪貴嫌，久長得保惜。
詠貴遊 姚合 
貴遊多愛向深春，到處香凝數里塵。紅杏花開連錦障，綠楊陰合拂朱輪。鳳凰尊畔飛金盞，絲竹聲中醉玉人。日暮垂鞭共歸去，西園賓客附龍鱗。
窮邊詞二首 一 姚合 
將軍作鎮古汧洲，水膩山春節氣柔。清夜滿城絲管散，行人不信是邊頭。
窮邊詞二首 二 姚合 
箭利弓調四鎮兵，蕃人不敢近東行。沿邊千里渾無事，唯見平安火入城。
劍器詞三首 一 姚合 
聖朝能用將，破敵速如神。掉劍龍纏臂，開旗火滿身。積屍川沒岸，流血野無塵。今日當場舞，應知是戰人。
劍器詞三首 二 姚合  黄河
晝渡黃河水，將軍險用師。雪光偏著甲，風力不禁旗。陣變龍蛇活，軍雄鼓角知。今朝重起舞，記得戰酣時。
劍器詞三首 三 姚合 
破虜行千里，三軍意氣麤。展旗遮日黑，驅馬飲河枯。鄰境求兵略，皇恩索陣圖。元和太平樂，自古恐應無。
從軍樂二首 一 姚合 
每日尋兵籍，經年別酒徒。眼疼長不校，肺病且還無。僮僕驚衣窄，親情覺語麤。幾時得歸去，依舊作山夫。
從軍樂二首 二 姚合 
朝朝十指痛，唯署點兵符。貧賤依前在，顛狂一半無。身慙山友棄，膽賴酒杯扶。誰道從軍樂，年來鑷白鬚。
敬宗皇帝挽詞三首 一 姚合 
從諫停東幸，垂衣寶曆昌。漢昭登位少，周代卜年長。綵仗三清路，麻衣萬國喪。玄宮今一閉，終古柏蒼蒼。
敬宗皇帝挽詞三首 二 姚合 
晚色啓重扉，旌旗路漸移。荆山鼎成日，湘浦竹斑時。臣子終身感，山園七月期。金莖看尚在，承露復何爲。
敬宗皇帝挽詞三首 三 姚合 
紫陌起仙飆，川原共寂寥。靈輴萬國護，儀殿百神朝。漏滴秋風路，笳吟灞水橋。微臣空感咽，踊絕覺天遙。
文宗皇帝挽詞三首 一 姚合 
垂拱開成化，愔愔雅樂全。千官方就日，四海忽無天。堯舜非傳子，殷周但卜年。聖功青史外，刊石在陵前。
文宗皇帝挽詞三首 二 姚合 
代以無爲理，車書萬國同。繼兄還付弟，授聖悉推公。雲霧疑無日，笳簫別起風。金莖難復見，寒露落空中。
文宗皇帝挽詞三首 三 姚合 
龍歸攀不得，髯在侍臣邊。徹奠新阡起，登山吉從全。關河佳氣散，夷夏哭聲連。寂寞玄宮閉，朝昏千萬年。
莊恪太子挽詞二首 一 姚合 
曉漏啓嚴城，宮臣縞素行。靈儀先鹵簿，新諡在銘旌。雲晦郊原色，風連霰雪聲。淒涼望苑路，春草即應生。
莊恪太子挽詞二首 二 姚合 
寒日春宮閉，玄堂渭水濱。華夷牋乍絕，凶吉禮空新。薤露歌連哭，泉扉夜作晨。吹笙今一去，千古在逡巡。
哭費拾遺徵君 姚合 
服儒師道旨，糲食臥中林。誰識先生事，無身是本心。空山流水遠，故國白雲深。日夕誰來哭，唯應猨鳥吟。
哭硯山孫道士 姚合 
修短皆由命，暗懷師出塵。豈知修道者，難免不亡身。永祕黃庭訣，高懸漉酒巾。可憐白犬子，閑吠遠行人。
哭賈島二首 一 姚合 
白日西邊沒，滄波東去流。名雖千古在，身已一生休。豈料文章遠，那知瑞草秋。曾聞有書劍，應是別人收。
哭賈島二首 二 姚合 
杳杳黃泉下，嗟君向此行。有名傳後世，無子過今生。新墓松三尺，空堦月二更。從今舊詩卷，人覓寫應爭。
楊給事師臯哭亡愛姬英英竊聞詩人多賦因而繼和 姚合 
真珠爲土玉爲塵，未識遙聞鼻亦辛。天上還應收至寶，世間難得是佳人。朱絲自斷虛銀燭，紅粉潛銷冷繡裀。見說忘情唯有酒，夕陽對酒更傷神。
喜覽涇州盧侍御詩卷 姚合 
新詩十九首，麗格出青冥。得處神應駭，成時力盡停。正愁聞更喜，沈醉見還醒。自是天才健，非關筆硯靈。
喜覽裴中丞詩卷 姚合 
新詩盈道路，清韻似敲金。調格江山峻，功夫日月深。蜀牋方入寫，越客始消吟。後輩難知處，朝朝枉用心。
心懷霜 姚合 
欲識爲詩苦，秋霜若在心。神清方耿耿，氣肅覺沈沈。皓素中方委，嚴凝得更深。依稀輕夕渚，髣髴在寒林。思勁淒孤韻，聲酸激冷吟。還如飲冰士，勵節望知音。
聽僧雲端講經 姚合 
無生深旨誠難解，唯是師言得正真。遠近遲齋來諦聽，酒坊魚市盡無人。
臘日獵 姚合  长江
健夫結束執旌旗，曉度長江自合圍。野外狐狸搜得盡，天邊鴻雁射來稀。蒼鷹落日飢唯急，白馬平川走似飛。蜡節畋遊非爲己，莫驚刺史夜深歸。
聞魏州破賊 姚合 
生靈蘇息到元和，上將功成自執戈。煙霧掃開尊北岳，蛟龍斬斷淨南河。旗迴海眼軍容壯，兵合天心殺氣多。從此四方無一事，朝朝雨露是恩波。
下第 姚合 
枉爲鄉里舉，射鵠藝渾疎。歸路羞人問，春城賃舍居。閉門辭雜客，開篋讀生書。以此投知己，還因勝自餘。
得舍弟書 姚合 
親戚多離散，三年獨在城。貧居深穩臥，晚學愛閑名。小弟有書至，異鄉無地行。
病僧 姚合 
三年病不出，苔蘚滿藤鞋。倚壁看經坐，聞鐘喫藥齋。茶烟熏殺竹，簷雨滴穿堦。無暇頻相訪，秋風寂寞懷。
成名後留別從兄 姚合 
一辭山舍廢躬耕，無事悠悠住帝城。爲客衣裳多不穩，和人詩句固難精。幾年秋賦唯知病，昨日春闈偶有名。却出關東悲復喜，歸尋弟妹別仁兄。
佛舍見胡子有嘲 姚合 
明明復夜夜，胡子即成翁。唯是真知性，不來生滅中。
白鼻騧 姚合 
爲底胡姬酒，長來白鼻騧。摘蓮拋水上，郎意在浮花。
新昌里 姚合 
舊客常樂坊，井泉濁而鹹。新屋新昌里，井泉清而甘。僮僕慣苦飲，食美翻憎嫌。朝朝忍飢行，戚戚如難堪。中下無正性，所習便淫耽。一染不可變，甚於茜與藍。近貧日益廉，近富日益貪。以此當自警，慎勿信邪讒。
從軍行 姚合 
濫得進士名，才用苦不長。性癖藝亦獨，十年作詩章。六義雖粗成，名字猶未揚。將軍俯招引，遣脫儒衣裳。常恐虛受恩，不慣把刀鎗。又無遠籌略，坐使虜滅亡。昨來發兵師，各各赴戰場。顧我同老弱，不得隨戎行。丈夫生世間，職分貴所當。從軍不出門，豈異病在牀。誰不戀其家，其家無風霜。鷹鶻念搏擊，豈貴食滿腸。
閑居 姚合 
日日門長閉，隣家亦懶過。頭風春飲苦，眼暈夜書多。幽鳥偏栖竹，凡人笑種莎。近來難得酒，無計奈愁何。
句 姚合  洞庭湖
天遙來鴈小，江闊去帆孤。南陌遊人回首去，東林道者杖藜歸。萄藤洞庭頭，引葉漾盈搖。皎潔鉤高掛，玲瓏影落寮。陰煙壓幽屋，濛密夢冥苗。清秋青且翠，冬到凍都凋。
酬吳之問見贈 周賀 
已當鳴鴈夜，多事不同居。故疾離城晚，秋霖見月疎。趂風開靜戶，帶葉卷殘書。盪槳期南去，荒園久廢鋤。
送分定歸靈夏 周賀 
南遊多老病，見說講經稀。塞寺幾僧在，關城空自歸。帶河衰草斷，映日旱沙飛。却到禪齋後，邊軍識衲衣。
送表兄東南遊 周賀 
山水疊層層，吾兄涉又登。挂帆春背鴈，尋磬夜逢僧。雪溜懸衡嶽，江雲蓋秣陵。評文永不忘，此說是中興。
送耿山人歸湖南 周賀 
南行隨越僧，別業幾池菱。兩鬢已垂白，五湖歸挂罾。夜濤鳴柵鏁，寒葦露船燈。去此應無事，却來知不能。
送省己上人歸太原 周賀 
惜別聽邊漏，窗燈落燼重。寒僧迴絕塞，夕雪下窮冬。出定聞殘角，休兵見壞鋒。何年更來此，老却倚堦松。
宿甄山南溪晝公院 周賀 
從作兩河客，別離經半年。却來峰頂宿，知廢甄南禪。餘霧沈斜月，孤燈照落泉。何當閑事盡，相伴老溪邊。
相次尋舉客寄住人 周賀 
停橈因舊識，白髮向波濤。以我往來倦，知君耕稼勞。渚田臨舍盡，坂路出簷高。遊者還南去，終期伴爾曹。
出關寄賈島 周賀 
舊鄉無子孫，誰共老青門。迢遞早秋路，別離深夜村。伊流偕行客，岳響答啼猿。去後期招隱，何當復此言。
暮冬長安旅舍 周賀  洞庭湖
湖外誰相識，思歸日日頻。遍尋新住客，少見故鄉人。失計空知命，勞生耻爲身。惟看洞庭樹，即是舊山春。
贈胡僧 周賀 
瘦形無血色，草履著行穿。閑話似持咒，不眠同坐禪。背經來漢地，袒膊過冬天。情性人難會，遊方應信緣。
贈李主簿 周賀 
稅時兼主印，每日得閑稀。對酒妨料吏，爲官亦典衣。案遲吟坐待，宅近步行歸。見說論詩道，應愁判是非。
同朱慶餘宿翊西上人房 周賀 
溪僧還共謁，相與坐寒天。屋雪凌高燭，山茶稱遠泉。夜清更徹寺，空闊雁衝煙。莫怪多時話，重來又隔年。
休糧僧 周賀 
一齋難過日，況是更休糧。養力時行道，聞鐘不上堂。惟留溫藥火，未寫化金方。舊有山廚在，從僧請作房。
贈栢巖禪師 周賀 
野寺絕依念，靈山會遍行。老來披衲重，病後讀經生。乞食嫌村遠，尋溪愛路平。多年栢巖住，不記栢巖名。
旅懷 周賀 
不覺月又盡，未歸還到春。雪通廬岳夢，樹匝草堂身。澤鴈和寒露，江槎帶遠薪。何年自此去，舊國復爲隣。
緱氏韋明府廳 周賀 
貴邑清風滿，誰同上宰心。杉松出郭外，雨電下嵩陰。度鴈方離壘，來僧始別岑。西池月纔迥，會接一宵吟。
送朱慶餘 周賀 
野客行無定，全家在浦東。寄眠僧閣靜，贈別橐金空。舊里千山隔，歸舟百計同。藥資如有分，相約老吳中。
送僧還南岳 周賀 
辭僧下水柵，因夢嶽鐘聲。遠路獨歸寺，幾時重到城。風高寒葉落，雨絕夜堂清。自說深居後，隣州亦不行。
秋思 周賀  洞庭湖
楊柳已秋思，楚田仍刈禾。歸心病起切，敗葉夜來多。細雨城蟬噪，殘陽嶠客過。舊山餘業在，杳隔洞庭波。
旅情 周賀 
黃葉下堦頻，徐徐起病身。殘秋螢出盡，獨夜鴈來新。別業去千里，舊鄉空四隣。孤舟尋幾度，又識岳陽人。
送陸判官防秋 周賀 
匹馬無窮地，三年逐大軍。筭程淮邑遠，起帳夕陽曛。瀑浪行時漱，邊笳語次聞。要傳書札去，應到磧東雲。
山居秋思 周賀 
一從雲水住，曾不下西岑。落木孤猨在，秋庭積霧深。泉流通井脉，蟲響出牆陰。夜靜溪聲徹，寒燈尚獨吟。
贈皎然上人 周賀 
竹庭瓶水新，深稱北窗人。講罷見黃葉，詩成尋舊隣。錫陰迷坐石，池影露齋身。苦作南行約，勞生始問津。
春日山居寄友人 周賀 
春居無俗喧，時立澗前村。路遠少來客，山深多過猨。帶巖松色老，臨水杏花繁。除憶文流外，何人更可言。
留別南徐故人 周賀 
三年蒙見待，此夕是前程。未斷却來約，且伸臨去情。潮[迴]灘鳥下，月上客船明。他日南徐道，緣君又重行。
送僧歸江南 周賀 
洗足北林去，遠途今已分。麻衣行嶽色，竹杖帶湘雲。飢鼠緣危壁，寒狸出壞墳。前峰一聲磬，此夕不同聞。
早春越中留故人 周賀 
此行經歲近，唯約半年迴。野渡人初過，前山雲未開。鴈羣逢曉斷，林色映川來。清夜蘆中客，嚴家舊釣臺。
送友人 周賀 
彈琴多去情，浮檝背潮行。人望豐壖宿，蟲依蠹木鳴。檣煙離浦色，蘆雨入船聲。如疾登雲路，憑君寄此生。
春日重到王依村居 周賀 
野煙居舍在，曾約此重過。久雨初招客，新田未種禾。夜蟲鳴井浪，春鳥宿庭柯。莫爲兒孫役，餘生能幾何。
入靜隱寺途中作 周賀 
亂雲迷遠寺，入路認青松。鳥道緣巢影，僧鞋印雪踪。草煙連野燒，溪霧隔霜鐘。更遇樵人問，猶言過數峰。
送楊嶽歸巴陵 周賀 
何處得鄉信，告行當雨天。人離京口日，潮送岳陽船。孤鳥背林色，遠帆開浦煙。悲君惟此別，不肯話迴年。
贈朱慶餘校書 周賀 
風泉盡結冰，寒夢徹西陵。越信楚城得，遠懷中夜興。樹停沙島鶴，茶會石橋僧。寺閣連官舍，行吟過幾層。
逢播公 周賀 
帶病希相見，西城早晚來。衲衣風壞帛，香印雨霑灰。坐久鐘聲盡，談餘嶽影迴。却思同宿夜，高枕說天台。
尋北岡韓處士 周賀 
相過值早涼，松帚掃山牀。坐石泉痕黑，登城蘚色黃。逆風沈寺磬，初日曬隣桑。幾處逢僧說，期來宿北岡。
哭閑霄上人 周賀 
林逕西風急，松枝講鈔餘。凍髭亡夜剃，遺偈病時書。地燥焚身後，堂空著影初。弔來頻落淚，曾憶到吾廬。
玉芝觀王道士 周賀 
四面杉蘿合，空堂畫老仙。蠹根停雪水，曲角積茶煙。道至心機盡，宵晴瑟韻全。暫來還又去，未得坐經年。
題晝公院 周賀 
叢木開風徑，過從白晝寒。舍深原草合，茶疾竹薪乾。夕雨生眠興，禪心少話端。頻來覺無事，盡日坐相看。
書實上人房 周賀 
絕頂言無伴，長懷剃髮師。禪中燈落燼，講次栢生枝。沙井泉澄疾，秋鐘韻盡遲。里閭還受請，空有向南期。
贈王道士 周賀 
藥力資蒼鬢，應非舊日身。一爲嵩嶽客，幾葬洛陽人。石縫瓢探水，雲根斧斫薪。關西來往路，誰得水銀銀。
送幻羣法師 周賀 
北京一別後，吳楚幾聽砧。住久白髮出，講長枯葉深。香連隣舍像，磬徹遠巢禽。寂默應關道，何人見此心。
春喜友人至山舍 周賀 
鳥鳴春日曉，喜見竹門開。路自高巖出，人騎大馬來。折花林影斷，移石洞陰迴。更欲留深語，重城暮色催。
春日重至南徐舊居 周賀 
綠水陰空院，春深喜再來。獨眠從草長，留酒看花開。過雨遠山出，向風孤鳥迴。忽思秋夕事，雲物却悠哉。
早秋過郭涯書堂 周賀 
暑消岡舍清，閑語有餘情。澗水生茶味，松風滅扇聲。遠分臨海雨，靜覺掩山城。此地秋吟苦，時來遶菊行。
長安送人 周賀 
上國多離別，年年渭水濱。空將未歸意，說向欲行人。鴈度池塘月，山連井邑春。臨岐惜分手，日暮一霑巾。
寄寧海李明府 周賀 
山縣風光異，公門水石清。一官居外府，幾載別東京。故疾梅天發，新詩雪夜成。家貧思減選，時靜憶歸耕。把疏尋書義，澄心得獄情。夢靈邀客解，劒古揀人呈。守月通宵坐，尋花迥路行。從來愛知道，何慮白髭生。
投江州張郎中 周賀 
要地無閑日，仍容冒謁頻。借山年涉閏，寢郡月逾旬。驛徑曾衝雪，方泉省滌塵。隨行溪路細，接話草堂新。減藥痊餘癖，飛書苦問貧。噪蟬離宿殼，吟客寄秋身。鍊句貽箱篋，懸圖見蜀岷。使君匡嶽近，終作社中人。
晚題江館 周賀 
病寄曲江居帶城，傍門孤柳一蟬鳴。澄波月上見魚擲，晚徑葉多聞犬行。越島夜無侵閣色，寺鐘涼有隔原聲。故園盡賣休官去，潮水秋來空自平。
秋晚歸廬山留別道友 周賀  庐山
病起陵陽思翠微，秋風動後著行衣。月生石齒人同見，霜落木梢愁獨歸。已許衲僧修靜社，便將樵叟對閑扉。不嫌舊隱相隨去，廬岳臨天好息機。
同徐處士秋懷少室舊居 周賀  黄河
曾居少室黃河畔，秋夢長懸未得回。扶病半年離水石，思歸一夜隔風雷。荒齋幾遇僧眠後，晚菊頻經鹿踏來。燈下此心誰共說，傍松幽徑已多栽。
贈神遘上人 周賀 
草履蒲團山意存，坐看庭木長桐孫。行齋罷講仍香氣，布褐離牀帶雨痕。夏滿尋醫還出寺，晴來曬疏暫開門。道情淡薄閑愁盡，霜色何因入鬢根。
贈道人 周賀 
布褐高眠石竇春，迸泉多濺黑紗巾。搖頭說易當朝客，落手圍碁對俗人。自筭天年窮甲子，誰同雨夜守庚申。擬歸太華何時去，他日相尋乞藥銀。
贈厲玄侍御 周賀 
山松徑與瀑泉通，巾舃行吟想越中。塞鴈去經華頂末，鄉僧來自海濤東。關分河漢秋鐘絕，露滴獮猴夜嶽空。抱疾因尋周柱史，杜陵寒葉落無窮。
送韓評事 周賀 
門枕平湖秋景好，水煙松色遠相依。罷官餘俸租田種，送客回舟載石歸。離岸遊魚逢浪返，望巢寒鳥逆風飛。嵩陽舊隱多時別，閉目閑吟憶翠微。
宿隱靜寺上人 周賀 
一宿五峰杯度寺，虛廊中夜磬聲分。疎林未落上方月，深澗忽生平地雲。幽鳥背泉棲靜境，遠人當燭想遺文。暫來此地歇勞足，望斷故山滄海濆。
寄新頭陀 周賀 
見說北京尋祖後，瓶盂自挈遶窮邊。相逢竹塢晦暝夜，一別苕溪多少年。遠洞省穿湖底過，斷崖曾向壁中禪。青城不得師同住，坐想滄江憶浩然。
湘漢旅懷翁傑 周賀 
一宿空江聽急流，仍同賈客坐歸舟。遠書來隔巴陵雨，衰鬢去經彭蠡秋。不擬爲身謀舊業，終期斷穀隱高丘。吾宗尚無憀者，中夜閑吟生旅愁。
寄韓司兵 周賀 
多病十年無舊識，滄州亂後只逢君。已知罷秩辭瀧水，相勸移家近岳雲。泗上旅帆侵疊浪，雪中歸路踏荒墳。若爲此別終期老，書札何因寄北軍。
寺居寄楊侍御 周賀 
雨過北林空晚涼，院閑人去掩斜陽。十年多病度落葉，萬里亂愁生夜牀。終欲返耕甘性拙，久慚他事與身忙。還知謝客名先重，肯爲詩篇問楚狂。
上陝府姚中丞 周賀 
此心長愛狎禽魚，仍候登封獨著書。領郡只嫌生藥少，在官長恨與山疎。成家盡是經綸後，得句應多諫諍餘。見說養真求退靜，溪南泉石許同居。
贈僧 周賀 
藩府十年爲律業，南朝本寺往來新。辭歸幾別深山客，赴請多從遠處人。松吹入堂資講力，野蔬供飯爽禪身。他年更息登壇計，應與雲泉作四鄰。
送石協律歸吳 周賀 
僧窗夢後憶歸耕，水涉應多半月程。幕府罷來無藥價，紗巾帶去有山情。夜隨淨渚離蛩語，早過寒潮背井行。已讓辟書稱抱疾，滄洲便許白髭生。
寄金陵僧 周賀 
水石致身閑自得，平雲竹閣少炎蒸。齋牀幾減供禽食，禪徑寒通照像燈。覓句當秋山落葉，臨書近臘硯生冰。行登總到諸山寺，坐聽蟬聲滿四稜。
送忍禪師歸廬嶽 周賀 
浪匝湓城岳壁青，白頭僧去掃禪扃。龕燈度雪補殘衲，山日上軒看舊經。泉水帶冰寒溜澀，薜蘿新雨曙煙腥。已知身事非吾道，甘臥荒齋竹滿庭。
贈姚合郎中 周賀 
望重來爲守土臣，清高還似武功貧。道從會解唯求靜，時造玄微不趁新。玉帛已知難撓思，雲泉終是得閑身。兩衙向後長無事，門館多逢請益人。
宿李主簿 周賀 
獨樹倚亭新月入，城牆四面鏁山多。去年今夜還來此，坐見西風褭鵲窠。
潯陽與孫郎中宴迴 周賀 
別酒已酣春漏前，他人扶上北歸船。潯陽渡口月未上，漁火照江仍獨眠。
送宗禪師 周賀 
衡陽到却十三春，行脚同來有幾人。老大又思歸嶽裏，當時來漆祖師身。
送僧 周賀 
草履初登南客船，銅瓶猶貯北山泉。衡陽舊寺秋歸去，門鏁寒潭幾樹蟬。
送蜀僧 周賀 
萬里獨行無弟子，惟齎筇竹與檀龕。看經更向吳中老，應是山川似劒南。
憶潯陽舊居兼感長孫郎中 周賀 
潯陽却到是何日，此地今無舊使君。長憶窮冬宿廬嶽，瀑泉冰折共僧聞。
送郭秀才歸金陵 周賀 
夏後客堂黃葉多，又懷家國起悲歌。酒前欲別語難盡，雲際相思心若何。鳥下獨山秋寺磬，人隨大舸晚江波。南徐舊業幾時到，門掩殘陽積翠蘿。
宿李樞書齋 周賀 
小齋經暮雨，四面絕纖埃。眠客聞風覺，飛蟲入燭來。夜涼書讀遍，月正戶全開。住遠稀相見，留連宿始迴。
杪秋登江樓 周賀  洞庭湖
平楚起寒色，長沙猶未還。世情何處淡，湘水向人閑。空翠隱高鳥，夕陽歸遠山。孤雲萬餘里，惆悵洞庭間。
秋宿洞庭 周賀  洞庭湖
洞庭初葉下，旅客不勝愁。明月天涯夜，青山江上秋。一官成白首，萬里寄滄洲。只被浮名繫，寧無媿海鷗。
重陽 周賀 
雲木疎黃秋滿川，茱萸風裏一樽前。幾回爲客逢佳節，曾見何人再少年。霜報征衣冷針指，鴈驚幽隱泣雲泉。古來醉樂皆難得，留取窮通委上天。
送李億東歸 周賀  黄山
黃山遠隔秦樹，紫禁斜通渭城。別路青青柳發，前溪漠漠花生。和風澹蕩歸客，落日殷勤早鶯。灞上金樽未飲，讌歌已有餘聲。
泊靈溪館 鄭巢 
孤吟疎雨絕，荒館亂峰前。曉鷺棲危石，秋萍滿敗船。溜從華頂落，樹與赤城連。已有求閑意，相期在暮年。
瀑布寺貞上人院 鄭巢  华山
林疎多暮蟬，師去宿山煙。古壁燈熏畫，秋琴雨潤弦。竹間窺遠鶴，巖上取寒泉。西嶽沙房在，歸期更幾年。
送姚郎中罷郡遊越 鄭巢 
逍遙方罷郡，高興接東甌。幾處行杉逕，何時宿石樓。湘聲穿古竇，華影在空舟。惆悵雲門路，無因得從遊。
送魏校書赴夏口從事 鄭巢 
西風吹遠蟬，驛路在雲邊。獨夢諸山外，高談大斾前。夜燈分楚塞，秋角滿湘船。郡邑多巖竇，何方便學仙。
送衡州薛從事 鄭巢 
吟去望雙旌，滄洲晚氣清。遙分高岳色，亂出遠蟬聲。楚霽雲連寺，湘寒浪浸城。孤猨不可聽，一聽白髭生。
送邊使 鄭巢 
關河度幾重，邊色上離容。灞水方爲別，沙場又入冬。曙鵰迴大旆，夕雪沒前峰。漢使多長策，須令遠國從。
送韋弇 鄭巢 
挂席曙鍾初，家山半在吳。艣聲過遠寺，江色潤秋蕪。陂鶴巢城木，邊鴻宿岸蘆。知君當永夜，獨釣五湖隅。
送人南游 鄭巢 
南京路悄然，欹石漱流泉。遠寺寒雲外，揚帆暑雨前。鴈行迴曉岫，蜃色上湖田。更想清吟處，多同隱者眠。
送省空上人歸南嶽 鄭巢  衡山
又歸衡嶽寺，舊院樹冥冥。坐石逢寒衲，尋龕補壞經。嶠雲籠曙磬，潭草落秋萍。誰伴高牕宿，禪衣挂桂馨。
送象上人還山中 鄭巢 
竹錫與袈裟，靈山笑暗霞。泉痕生淨蘚，燒力落寒花。高戶閑聽雪，空窗靜擣茶。終期宿華頂，須會說三巴。
送琇上人 鄭巢 
古殿焚香外，清羸坐石稜。茶煙開瓦雪，鶴跡上潭冰。孤磬侵雲動，靈山隔水登。白雲歸意遠，舊寺在廬陵。
哭虛海上人 鄭巢 
一化西風外，禪流稍稍分。買碑行暮雨，斲石葬寒雲。靜戶關松色，荒齋聚鳥羣。朗吟聲不倦，高傳有遺文。
秋思 鄭巢 
寒蛩鳴不定，郭外水雲幽。南浦鴈來日，北窗人臥秋。病身多在遠，生計少於愁。薄暮西風急，清碪響未休。
楚城秋夕 鄭巢 
故苑多愁夕，西風木葉黃。寒江浸霧月，曉角滿城霜。弟姪來書少，關河去路長。幾時停桂檝，故國隔瀟湘。
秋日陪姚郎中登郡中南亭 鄭巢 
雲水生寒色，高亭發遠心。鴈來疎角韻，槐落減秋陰。隔石嘗茶坐，當山抱瑟吟。誰知瀟灑意，不似有朝簪。
宿天竺寺 鄭巢 
暮過潭上寺，獨宿白雲間。鐘磬遙連樹，星河半隔山。石中泉暗落，松外戶初關。却憶終南裏，前秋此夕還。
題崔行先石室別墅 鄭巢 
山空水繞籬，幾日此棲遲。採菊頻秋醉，留僧擬夜棊。桂陰生野菌，石縫結寒澌。更喜連幽洞，唯君與我知。
題靈隱寺皖公院 鄭巢 
山寒葉滿衣，孤鶴偶清羸。已在雲房老，休爲內殿期。嵐昏聲磬早，菓熟喚猨遲。未得終高論，明朝更別離。
題寺壁二首 一 呂羣 
路行三蜀盡，身及一陽生。賴有殘燈火，相依坐到明。
題寺壁二首 二 呂羣 
社後辭巢燕，霜前別蔕蓬。願爲蝴蝶夢，飛去覓關中。
黃蜀葵 崔涯 
野欄秋景晚，疎散兩三枝。嫩碧淺輕態，幽香閑澹姿。露傾金盞小，風引道冠欹。獨立悄無語，清愁人詎知。
詠春風 崔涯 
動地經天物不傷，高情逸韻住何方。扶持燕雀連天去，斷送楊花盡日狂。遶桂月明過萬戶，弄帆晴晚渡三湘。孤雲雖是無心物，借便吹教到帝鄉。
竹 崔涯 
領得溪風不放迴，傍窗緣砌遍庭栽。須招野客爲鄰住，看引山禽入郭來。幽院獨驚秋氣早，小門深向綠陰開。誰憐翠色兼寒影，靜落茶甌與酒杯。
雜嘲二首 一 崔涯 
二年不到宋家東，阿母深居僻巷中。含淚向人羞不語，琵琶弦斷倚屏風。
雜嘲二首 二 崔涯 
日暮迎來香閤中，百年心事一宵同。寒雞鼓翼紗窗外，已覺恩情逐曉風。
自蘇州至望亭驛有作 郭良驥 
南浦菰蒲遶白蘋，東吳黎庶逐黃巾。野棠自發空流水，江燕初歸不見人。遠岫依依如送客，平田渺渺獨傷春。那堪迴首長洲苑，烽火年年報虜塵。
鄴中行 郭良驥 
年去年來秋更春，魏家園廟已成塵。只今惟有西陵在，無復當時歌舞人。
公無渡河 王叡 
濁波洋洋兮凝曉霧，公無渡河兮公竟渡。風號水激兮呼不聞，提壺看入兮中流去。浪擺衣裳兮隨步沒，沈屍深入兮蛟螭窟。蛟螭盡醉兮君血乾，推出黃沙兮泛君骨。當時君死妾何適，遂就波濤合魂魄。願持精衛銜石心，窮取河源塞泉脈。
松 王叡 
寒松聳拔倚蒼岑，綠葉扶疎自結陰。丁固夢時還有意，秦王封日豈無心。常將正節栖孤鶴，不遣高枝宿衆禽。好是特凋羣木後，護霜凌雪翠踰深。
竹 王叡 
庭竹森疎玉質寒，色包葱碧盡琅玕。翠筠不樂湘娥淚，斑籜堪裁漢主冠。成韻含風已蕭瑟，媚漣凝淥更檀欒。此君引鳳爲龍日，聳節稍雲直上看。
解昭君怨 王叡 
莫怨工人醜畫身，莫嫌明主遣和親。當時若不嫁胡虜，秖是宮中一舞人。
祠漁山神女歌二首 一 王叡 
蓪草頭花椰葉裙，蒲葵樹下舞蠻雲。引領望江遙滴酒，白蘋風起水生文。
祠漁山神女歌二首 二 王叡 
棖棖山響荅琵琶，酒濕青莎肉飼鴉。樹葉無聲神去後，紙錢灰出木綿花。
牡丹 王叡 
牡丹妖豔亂人心，一國如狂不惜金。曷若東園桃與李，果成無語自成陰。
秋 王叡 
蟬噪古槐疏葉下，樹銜斜日映孤城。欲知潘鬢愁多少，一夜新添白數莖。
燕 王叡 
海燕雙飛意若何，曲梁嘔嘎語聲多。茅檐不必嫌卑陋，猶勝吳宮爇爾窠。
白雲向空盡 焦郁 
白雲昇遠岫，搖曳入晴空。乘化隨舒卷，無心任始終。欲銷仍帶日，將斷更因風。勢薄飛難定，天高色易窮。影收元氣表，光滅太虛中。儻若從龍去，還施濟物功。
春雪 一 焦郁 
散漫天涯色，乘春四望平。不分殘照影，何處斷鴻聲。繚繞先經塞，霏微近過城。因風低未歛，帶雨重還輕。干呂知時泰，如膏候歲成。小儒同品物，無以荅皇明。
春雪 二 焦郁 
春雪空濛簾外斜，霏微半入野人家。長天遠樹山山白，不辨梅花與柳花。
贈去婢 崔郊  爱情 悲剧
公子王孫逐後塵，綠珠垂淚滴羅巾。侯門一入深如海，從此蕭郎是路人。
江西投謁所知爲典客所阻因賦 劉魯風 
萬卷書生劉魯風，煙波萬里謁文翁。無錢豈與韓知客，名紙毛生不肯通。
玉清行 柳泌 
遙遙寒冬時，蕭蕭躡太無。仰望蘂宮殿，橫天臨不虛。下看白日流，上造真皇居。西牖日門開，南衢星宿疎。王母來瑤池，慶雲擁瓊轝。嵬峩丹鳳冠，搖曳紫霞裾。照徹聖姿嚴，飄颻神步徐。仙郎執玉節，侍女捧金書。靈香散彩煙，北闕路軿闐。龍馬行無跡，歌鐘聲沸天。馭風升寶坐，鬱景晏華筵。妙奏三春曲，高羅萬古仙。七珍飛滿坐，九液酌如泉。靈佩垂軒下，旗旛列帳前。獅麟威赫赫，鸞鳳影翩翩。顧盼乃須臾，已是數千年。
瓊臺 柳泌 
崖壁盤空天路回，白雲行盡見瓊臺。洞門黯黯陰雲閉，金闕曈曈日殿開。
一枝花 何希堯 
幾樹晴葩映水開，亂紅狼籍點蒼苔。東風留得殘枝在，爲惜餘芳獨看來。
柳枝詞 何希堯  咏物 抒情 柳树 咏物诗
大堤楊柳雨沈沈，萬縷千條惹恨深。飛絮滿天人去遠，東風無力繫春心。
遺臨平監吏 朱沖和 
三千里外布干戈，果得鯨鯢入網羅。今日寶刀無殺氣，只緣君處受恩多。
荻塘西莊贈房元垂 張光朝  终南山
門在荻塘西，塘高何聯聯。往昔分地利，遠近無閑田。水國信汙下，霖霪即成川。苗稼盡湮沒，茲鄉獨豐年。家肥待親懿，人樂思管弦。日晏始能起，盥漱看廚煙。醞酒寒正熟，養魚長食鮮。黃昏鐘未鳴，偃息早已眠。何意久城市，寂寥丘中緣。俯仰在顏色，區區人事間。憶昔炎漢時，乃知綺季賢。靜默不能仕，養老終南山。
天門街西觀榮王聘妃 張光朝 
仙媛來朱邸，名山出紫微。三周初展義，百兩遂言歸。鄭國通梁苑，天津接帝畿。橋成烏鵲助，蓋轉鳳皇飛。霜仗迎秋色，星缸滿夜輝。從茲磐石固，應爲得賢妃。
天門街西觀榮王聘妃 梁鉉 
帝子乘龍夜，三星照戶前。兩行宮火出，十里道鋪筵。羅綺明中識，簫韶暗裏傳。燈攢九華扇，帳撒五銖錢。交頸文鴛合，和鳴彩鳳連。欲知來日美，雙拜紫微天。
上浙東元相 章孝標 
婺女星邊喜氣頻，越王臺上坐詩人。雪晴山水勾留客，風暖旌旗計會春。黎庶已同猗頓富，煙花却爲相公貧。何言禹跡無人繼，萬頃湖田又斬新。
贈茅山高拾遺蔓 章孝標 
人皆貪祿利，白首更營營。若見無爲理，兼忘不朽名。幽禽窺飯下，好藥入籬生。夢覺幽泉滴，應疑禁漏聲。
次韻和光祿錢卿二首 一 章孝標 
大隱嚴城內，閑門向水開。扇風知暑退，樹影覺秋來。望遠雲生海，行稀砌長苔。廢興今古事，何必歎池灰。
次韻和光祿錢卿二首 二 章孝標 
閑論憂王室，愁眉仗酒開。方嗟三覆役，又喜四愁來。晨起螢穿竹，晡餐鳥下苔。同期陽月至，靈室祝葭灰。
贈廬山錢卿 章孝標  庐山
象魏抽簪早，匡廬築室牢。宦情歸去薄，天爵隱來高。篋有新徵詔，囊餘舊緼袍。何如捨麋鹿，明主仰風騷。
山中送進士劉蟾赴舉 章孝標 
去住跡雖異，愛憎情不同。因君向帝里，使我厭山中。故友多朝客，新文盡國風。藝精心更苦，何患不成功。
送進士陳嶢往睦州謁馮郎中 章孝標 
孤帆幾日程，投刺水邊城。倚櫂逢春老，登筵見月生。飲酣盃有浪，棋散漏無聲。太守憐才者，從容禮不輕。
豐城劒池即事 章孝標 
神物不復見，小池空在茲。因嫌衝斗夜，未是偃戈時。岸古魚藏穴，蒲凋翠立危。吾皇別有劒，何必鑄金爲。
詠弓 章孝標  咏物诗 咏物
較量武藝論勳庸，曾發將軍箭落鴻。握內從誇彎似月，眼前還怕撇來風。只知擊起穿雕鏃，不解容和射鵠功。得病自從盃裏後，至今形狀怕相逢。
送無相禪師入關 章孝標 
九衢車馬塵，不染了空人。蹔舍中峰雪，應看內殿春。齋心無外事，定力見前身。聖主方崇教，深宜謁紫宸。
贈匡山道者 章孝標  庐山
嘗聞一粒功，足以反衰容。方寸如不達，此生安可逢。寄書時態盡，憶語道情濃。爭得攜巾履，同歸鳥外峯。
道者與金丹開合已失因爲二首再有投擲 一 章孝標 
木鑽鑽盤石，辛勤四十年。一朝纔見物，五色互呈妍。七魄憎陽盛，三彭惡命延。被他迷失却，歎息只澘然。
道者與金丹開合已失因爲二首再有投擲 二 章孝標 
陰陽曾作炭，造化亦分功。減自青囊裏，收安玉合中。凡材難度世，神物自歸空。惆悵流年速，看成白首翁。
思越州山水寄朱慶餘 章孝標 
窗戶潮頭雪，雲霞鏡裏天。島桐秋送雨，江艇暮搖煙。藕折蓮芽脆，茶挑茗眼鮮。還將歐冶劒，更淬若耶泉。
蜀中上王尚書 章孝標 
梓桐花幕碧雲浮，天許文星寄上頭。武略劒峰環相府，詩情錦浪浴仙洲。丁香風裏飛牋草，邛竹煙中動酒鉤。自古名高閑不得，肯容王粲賦登樓。
古行宮 章孝標 
瓦煙疎冷古行宮，寂寞朱門反鏁空。殘粉水銀流砌下，墮環秋月落泥中。鶯傳舊語嬌春日，花學嚴妝妬曉風。天子時清不巡幸，秖應鸞鳳集梧桐。
題上皇觀 章孝標 
煙霞星蓋七星壇，想像先朝駐禁鑾。輦路已平栽藥地，皇風猶在步虛寒。樓臺瑞氣晴蕭索，杉檜龍身老屈蟠。翻感惠休并李郭，劒門空處望長安。
鷹 章孝標 
星眸未放瞥秋毫，頻掣金鈴試雪毛。會使老拳供口腹，莫辭親手啖腥臊。穿雲自怪身如電，煞兔誰知吻勝刀。可惜忍飢寒日暮，向人鵮斷碧絲縧。
方山寺松下泉 章孝標 
石脉綻寒光，松根噴曉霜。注瓶雲母滑，漱齒茯苓香。野客偷煎茗，山僧惜淨床。三禪不要問，孤月在中央。
瀑布 章孝標  抒情 写景
秋河溢長空，天灑萬丈布。深雷隱雲壑，孤電挂巖樹。滄溟曉噴寒，碧落晴盪素。非趨下流急，勢使不得住。
送張使君赴饒州 章孝標 
饒陽因富得州名，不獨農桑別有營。日暖提筐依茗樹，天陰把酒入銀坑。江寒魚動槍旗影，山晚雲和鼓角聲。太守能詩兼愛靜，西樓見月幾篇成。
和滕邁先輩傷馬 章孝標 
浮雲變化失龍兒，始憶嘶風噴沫時。蹄想塵中翻碧玉，尾休煙裏掉青絲。曾同客舍吞飢渴，久共名場踏嶮巘。今日櫪前興一歎，不關行李乏金羈。
省試騏驥長鳴 章孝標 
有馬骨堪驚，無人眼暫明。力窮吳坂峻，嘶苦朔風生。逐逐懷良御，蕭蕭顧樂鳴。瑤池期弄影，天路擬飛聲。皎月誰知種，浮雲莫問程。鹽車今願脫，千里爲君行。
飢鷹詞 章孝標 
遙想平原兔正肥，千迴礪吻振毛衣。縱令啄解絲縧結，未得人呼不敢飛。
答友人惠牙簪 章孝標 
牙簪不可忘，來處隔炎荒。截得半環月，磨成四寸霜。曉辭梳齒膩，秋入髮根涼。好是紗巾下，纖纖錐出囊。
日者 章孝標 
十指中央了五行，說人休咎見前生。我來本乞真消息，却怕呵錢卦欲成。
送金可紀歸新羅 章孝標 
登唐科第語唐音，望日初生憶故林。鮫室夜眠陰火冷，蜃樓朝泊曉霞深。風高一葉飛魚背，潮淨三山出海心。想把文章合夷樂，蟠桃花裏醉人參。
聞角 章孝標 
邊秋畫角怨金微，半夜對吹驚賊圍。塞雁遶空秋不下，胡雲著草凍還飛。關頭老馬嘶看月，磧裏疲兵淚濕衣。餘韻嫋空何處盡，戍天寥落曉星稀。
織綾詞 章孝標 
去年蠶惡綾帛貴，官急無絲織紅淚。殘經脆緯不通梭，鵲鳳闌珊失頭尾。今年蠶好繰白絲，鳥鮮花活人不知。瑤臺雪裏鶴張翅，禁苑風前梅折枝。不學隣家婦慵懶，蠟揩粉拭謾官眼。
諸葛武侯廟 章孝標 
木牛零落陣圖殘，山姥燒錢古栢寒。七縱七擒何處在，茅花櫪葉蓋神壇。
長安秋夜 章孝標 
田家無五行，水旱卜蛙聲。牛犢乘春放，兒童候暖耕。池塘煙未起，桑柘雨初晴。歲晚香醪熟，村村自送迎。
錢塘贈武翊黃 章孝標 
曾將心劒作戈矛，一戰名場造化愁。花錦文章開四面，天人科第上三頭。鴛鴻待侶飛清禁，山水緣情住外州。時伴庾公看海月，好吟詩斷望潮樓。
風不鳴條 章孝標 
旭日懸清景，微風在綠條。入松聲不發，過柳影空搖。長養應潛變，扶疎每暗飄。有林時杳杳，無樹蹔蕭蕭。慢逐清煙散，輕和瑞氣饒。豐年知有待，歌詠美唐堯。
貽美人 章孝標 
諸侯帳下慣新妝，皆怯劉家薄媚娘。寶髻巧梳金翡翠，羅裙宜著繡鴛鴦。輕輕舞汗初沾袖，細細歌聲欲遶梁。何事不歸巫峽去，故來人世斷人腸。
聞雲中唳鶴 章孝標 
久在青田唳，天高忽暫聞。翩翻縈碧落，嘹唳入重雲。出谷鶯何待，鳴岐鳳欲羣。九臯寧足道，此去透絪緼。
柘枝 章孝標 
柘枝初出鼓聲招，花鈿羅衫聳細腰。移步錦靴空綽約，迎風繡帽動飄颻。亞身踏節鸞形轉，背面羞人鳳影嬌。祗恐相公看未足，便隨風雨上青霄。
上太皇先生 章孝標 
顥氣貫精神，蒼崖老姓名。煙霞空送景，水木苦無情。斸藥雲根斷，眠花石面平。折松開月色，決水放秋聲。顏爲忘憂嫩，身緣絕粒輕。圍棋看局勢，對鏡戮妖精。過海量鯨力，歸天算鶴程。露凝鍾乳冷，風定玉簫清。坐覺衣裳古，行疑羽翼生。應憐市朝客，開眼鏁浮榮。
破山水屏風 章孝標 
時人嫌古畫，倚壁不曾收。雨滴膠山斷，風吹絹海秋。殘雲飛屋裏，片水落牀頭。尚勝凡花鳥，君能補綴休。
覽楊校書文卷 章孝標 
跪伸霜素剖琅玕，身墮瑤池魄暗寒。紅錦晚開雲母殿，白珠秋寫水精盤。情高鶴立崑崙峭，思壯鯨跳渤澥寬。誰有軒轅古銅片，爲持相並照妖看。
送陳校書赴蔡州幕 章孝標 
天假縱橫入幕籌，東南頓減一方憂。行賷健筆辭天閣，坐見妖星落蔡州。青草袍襟翻日脚，黃金馬鐙照旄頭。此行領取從軍樂，莫慮功名不拜侯。
少年行 章孝標 
平明小獵出中軍，異國名香滿袖薰。畫榼倒懸鸚鵡觜，花衫對舞鳳凰文。手擡白馬嘶春雪，臂竦青骹入暮雲。落日胡姬樓上飲，風吹簫管滿樓聞。
蜀中贈廣上人 章孝標 
曾持麈尾引金根，萬乘前頭草五言。疏講青龍歸禁苑，歌抄白雪乞梨園。朝驚雲氣遮天閣，暮踏猨聲入劒門。今日西川無子美，詩風又起浣花村。
和顧校書新開井 章孝標 
霜鍤破桐陰，青絲試淺深。月輪開地脉，鏡面寫天心。碧甃花千片，香泉乳百尋。欲知爭汲引，聽取轆轤音。
贈劉寬夫昆季 章孝標 
文聚星辰衣彩霞，問誰兄弟是劉家。雁行雲摻參差翼，瓊樹風開次第花。天假聲名懸日月，國憑騷雅變浮華。曾窮晉漢儒林傳，龍虎雖多未足誇。
贈杭州嚴史君 章孝標 
州青縣白淛河濆，飽向蒼龍闕下聞。鼓角自嚴寒海月，旌旗不動濕江雲。風騷處處文章主，井邑家家父母君。長恐抱轅留不住，九天鴛鷺待成羣。
題朱秀城南亭子 章孝標 
朱家亭子象懸匏，階瑩青莎棟剪茆。癭挂眼開欺鴝鵒，花緣網結妬螵蛸。有時風月輸三虎，無壁琴書屬四郊。土木欲知精潔處，社天歸燕怯安巢。
上西川王尚書 章孝標 
人人入蜀謁文翁，妍醜終須露鏡中。詩景荒涼難道合，客情疎密分當同。城南歌吹琴臺月，江上旌旗錦水風。下客低頭來又去，暗堆冰炭在深衷。
駱谷行 章孝標 
捫雲褭棧入青冥，鞿馬鈴騾傍日星。仰踏劒稜梯萬仞，下緣冰岫杳千尋。山花織錦時聊看，澗水彈琴不暇聽。若比爭名求利處，尋思此路却安寧。
初及第歸酬孟元翊見贈 章孝標 
六年衣破帝城塵，一日天池水脫鱗。未有片言驚後輩，不無慙色見同人。每登公讌思來日，漸聽鄉音認本身。何幸致詩相慰賀，東歸花發杏桃春。
淮南李相公紳席上賦春雪 章孝標 
六出花飛處處飄，黏窗著砌上寒條。朱門到曉難盈尺，盡是三軍喜氣消。
及第後寄廣陵故人 章孝標 
及第全勝十政官，金鞍鍍了出長安。馬頭漸入揚州郭，爲報時人洗眼看。
題杭州樟亭驛 章孝標 
樟亭驛上題詩客，一半尋爲山下塵。世事日隨流水去，紅花還似白頭人。
劉侍中宅盤花紫薔薇 章孝標  春天 花 写花
真宰偏饒麗景家，當春盤出帶根霞。從開一朵朝衣色，免踏塵埃看雜花。
題東林寺寄江州李員外 章孝標 
山勢稜層入杳冥，寺形高下趂山行。象牙牀坐蓮花佛，瑪瑙函盛貝葉經。日映砌陰移寶閣，風吹天樂動金鈴。門前更有清江水，便是潯陽太守廳。
玄都觀栽桃十韻 章孝標 
驅使鬼神功，攢栽萬樹紅。薰香丹鳳闕，妝點紫瓊宮。寶帳重遮日，妖金遍累空。色然燒藥火，影舞步虛風。粉撲青牛過，枝驚白鶴沖。拜星春錦上，服食晚霞中。棋局陰長合，簫聲祕不通。豔陽迷俗客，幽邃失壺公。根柢終盤石，桑麻自轉蓬。求師飽靈藥，他日訪遼東。
僧院小松 章孝標 
拋杉背栢冷僧簾，鎖月梳風出殿簷。還似天台新雨後，小峯雲外碧尖尖。
春原早望 章孝標 
一忝鄉書薦，長安未得回。年光逐渭水，春色上秦臺。燕掠平蕪去，人衝細雨來。東風生故里，又過幾花開。
西山廣福院 章孝標 
野寺孤峯上，危樓聳翠微。捲簾滄海近，洗鉢白雲飛。竹影臨經案，松花點衲衣。日斜登望處，湖畔一僧歸。
遊地肺 章孝標 
市朝擾擾千古，林壑冥冥四賢。黃鶴不歸丹竈，白雲自養芝田。溪灘永夜流月，羽翼清秋在天。高跡無人更躡，碧峯寥落孤煙。
八月 章孝標 
徙倚仙居遶翠樓，分明宮漏靜兼秋。長安夜夜家家月，幾處笙歌幾處愁。
題杜賓客新豐里幽居 蔣防 
退跡依三逕，辭榮繼二疏。聖情容解印，帝里許懸車。已去龍樓籍，猶分御廩儲。風泉輸耳目，松竹助玄虛。調護心常在，山林意有餘。應嗤紫芝客，遠就白雲居。
望禁苑祥光 蔣防 
嘉瑞生天色，蔥蘢幾效祥。樹搖三殿側，日映九城傍。仙霧今同色，卿雲未可章。拱汾疑鼎氣，臨渭比熒光。豈並春風舊，俄同聖壽長。微臣時一望，短羽欲翺翔。
冬至日祥風應候 蔣防 
節逢清景空，氣占二儀中。獨喜登高日，先知應候風。瑞呈光舜化，慶表盛堯聰。況與承時叶，還將入律同。微微萬井逼，習習九門通。遶殿爐煙起，殷勤報歲功。
春風扇微和 蔣防 
麗日催遲景，和風扇早春。暖浮丹鳳闕，韶媚黑龍津。澹蕩迎仙仗，霏微送畫輪。綠搖官柳散，紅待禁花新。舞席皆迴雪，歌筵暗送塵。幸當陽律候，惟願及佳辰。
日暖萬年枝 蔣防 
新陽歸上苑，嘉樹獨含妍。散漫添和氣，曈曨卷曙煙。流輝宜聖日，接影貴芳年。自與恩光近，那關煦嫗偏。結根誠得地，表壽願符天。誰道凌寒質，從茲不曖然。
八風從律 蔣防 
製律窺元化，因聲感八風。還從萬籟起，更與五音同。習習蘆灰上，泠泠玉管中。氣隨時物好，響徹霽天空。自得陰陽順，能令惠澤通。願吹寒谷裏，從此達前蒙。
[秋]稼如雲 蔣防 
肆目如雲處，三田大有秋。蔥蘢初蔽野，散漫正盈疇。稍混從龍勢，寧同觸石幽。紫芒分羃羃，青頴澹油油。始愜倉箱望，終無滅裂憂。西成知不遠，雨露復何酬。
玉巵無當 蔣防 
美玉常爲器，茲焉變漏巵。酒漿悲莫挹，樽俎念空施。符彩功難補，盈虛數已虧。豈惟孤玩好，抑亦類瑕疵。清越音雖在，操持意漸隳。賦形期大匠，良璞勿同斯。
至人無夢 蔣防 
已賾希微理，知將靜默鄰。坐忘寧有夢，跡滅示凝神。化蝶誠知幻，徵蘭匪契真。抱玄雖解帶，守一自離塵。寥朗壺中曉，虛明洞裏春。翛然碧霞客，那比漆園人。
題李賓客舊居 李虞 
逢時不得致升平，豈是明君忘姓名。眼暗髮枯緣世事，今來無淚哭先生。
前相國贊皇公早葺平泉山居蹔還憩旋起赴詔命作鎮浙右輙抒懷賦四言詩十四首奉寄 一 裴潾 
動復有原，進退有期。用在得正，明以知微。夫惟哲人，會且有歸。靜固勝熱，安每慮危。將憩於盤，止亦先機。
前相國贊皇公早葺平泉山居蹔還憩旋起赴詔命作鎮浙右輙抒懷賦四言詩十四首奉寄 二 裴潾 
植愛在根，鍾福有兆。珠潛巨海，玉蘊崑嶠。披室生白，照夜成晝。揮翰飛文，入侍左右。出納帝命，弘茲在宥。
前相國贊皇公早葺平泉山居蹔還憩旋起赴詔命作鎮浙右輙抒懷賦四言詩十四首奉寄 三 裴潾 
歷難求試，執憲成風。四鎮咸乂，三階以融。捧日柱天，造膝納忠。建儲固本，樹屏息戎。彼狐彼鼠，窒穴掃蹤。
前相國贊皇公早葺平泉山居蹔還憩旋起赴詔命作鎮浙右輙抒懷賦四言詩十四首奉寄 四 裴潾 
我力或屈，我躬莫汚。三黜如飴，三起惟懼。再賓爲寵，一麾爲飫。昔在治繁，常思歸去。今則合契，行斯中慮。
前相國贊皇公早葺平泉山居蹔還憩旋起赴詔命作鎮浙右輙抒懷賦四言詩十四首奉寄 五 裴潾 
有鳳自南，亦翽其羽。好姱佳麗，于伊之滸。五彩含章，九苞合矩。佩仁服義，鳴中律呂。我來思卷，薄言遵渚。
前相國贊皇公早葺平泉山居蹔還憩旋起赴詔命作鎮浙右輙抒懷賦四言詩十四首奉寄 六 裴潾 
鑿龍中闢，伊原古奔。下有秘洞，豁起石門。竹澗水橫，松架雪屯。岫環如壁，巖虛若軒。朝昏含景，夏凊冬溫。
前相國贊皇公早葺平泉山居蹔還憩旋起赴詔命作鎮浙右輙抒懷賦四言詩十四首奉寄 七 裴潾 
南溪迴舟，西嶺望竦。水遠如空，山微似𡾩。二室峯連，四山駢聳。五女乍欹，玉華獨踊。雲翔日耀，如戴如拱。
前相國贊皇公早葺平泉山居蹔還憩旋起赴詔命作鎮浙右輙抒懷賦四言詩十四首奉寄 八 裴潾 
飛泉挂空，如決天潯。萬仞懸注，直貫潭心。月正中央，洞見淺深。羣山無影，孤鶴時吟。我嘯我歌，或眺或臨。
前相國贊皇公早葺平泉山居蹔還憩旋起赴詔命作鎮浙右輙抒懷賦四言詩十四首奉寄 九 裴潾 
鳥之在巢，風起林搖。退翔城顛，翠虬捫天。雨止雪旋，亦息于淵。人皆知進，我獨止焉。人皆務明，我獨晦焉。邈矣其山默矣其泉。
前相國贊皇公早葺平泉山居蹔還憩旋起赴詔命作鎮浙右輙抒懷賦四言詩十四首奉寄 十 裴潾 
寢丘之田，土山之上。孫既貽謀，謝亦遐想。儉則爲福，華固難長。寧若我心，一泉一壤。造適爲足，超然孤賞。
前相國贊皇公早葺平泉山居蹔還憩旋起赴詔命作鎮浙右輙抒懷賦四言詩十四首奉寄 十一 裴潾 
其風自西，言發帝庭。飄彼黃素，墮於山楹。公拜稽首，靡敢受榮。宸嚴再臨，俾撫百城。戀此莫處，星言其征。
前相國贊皇公早葺平泉山居蹔還憩旋起赴詔命作鎮浙右輙抒懷賦四言詩十四首奉寄 十二 裴潾 
公昔南邁，我不及覩。言旋舊觀，莫獲安語。今則不遑，載騫載舉。離憂莫寫，歡好曷敘。愴矣東望，泣涕如雨。
前相國贊皇公早葺平泉山居蹔還憩旋起赴詔命作鎮浙右輙抒懷賦四言詩十四首奉寄 十三 裴潾 
山嵇之舊，劉盧之恩。舉世莫尚，惟公是敦。哀我蠢蠢，念我諄諄。振此鎩翮，扇之騰翻。斯德未報，祇誓子孫。
前相國贊皇公早葺平泉山居蹔還憩旋起赴詔命作鎮浙右輙抒懷賦四言詩十四首奉寄 十四 裴潾 
迢迢秦塞，南望吳門。對酒不飲，設琴不援。何以代面，寄之濡翰。何以寫懷，詩以足言。無密玉音，以慰我魂。
白牡丹 裴潾  咏物 咏物诗 牡丹 花 赞美 写花
長安豪貴惜春殘，爭賞先開紫牡丹。別有玉杯承露冷，無人起就月中看。
送黃明府曄赴岳州湘陰任 劉三復 
擬占名場第一科，龍門十上困風波。三年護塞從戎遠，萬里投荒失意多。花縣到時銅墨貴，葉舟行處水雲和。遙知布惠蘇民後，應向祠堂弔汨羅。
留題桂州碧潯亭 韋瓘 
半年領郡固無勞，一日爲心素所操。輪奐未成繩墨在，規模已壯閌閎高。理人雖切才常短，薄宦都緣命不遭。從此歸耕洛川上，大千江路任風濤。
贈毛仙翁 崔郾 
存亡去住一壺中，兄事安期弟葛洪。甲子已過千歲鶴，儀容方稱十年童。心靈暗合行人數，藥力潛均造化功。終待此身無繫累，武陵山下等黃公。
鳥散餘花落 孔溫業 
美景春堪賞，芳園白日斜。共看飛好鳥，復見落餘花。來往驚翻電，經過想散霞。雨餘飄處處，風送滿家家。求友聲初去，離枝色可嗟。從茲時節換，誰爲惜年華。
鳥散餘花落 趙存約 
春曉游禽集，幽庭幾樹花。坐來驚豔色，飛去墮晴霞。翅拂繁枝落，風添舞影斜。彩雲飄玉砌，絳雪下仙家。分散音初靜，凋零蘂帶葩。空階瞻翫久，應共惜年華。
鳥散餘花落 竇洵直 
晚樹春歸後，花飛鳥下初。參差分羽翼，零落滿空虛。風外清香轉，林邊豔影疎。輕盈疑雪舞，髣髴似霞舒。萬片情難極，遷喬思有餘。微臣一何幸，吟賞對寒居。
公無渡河 陳標 
陰雲颯颯浪花愁，半度驚湍半挂舟。聲盡雲天君不住，命懸魚鱉妾同休。黛娥芳臉垂珠淚，羅襪香裾赴碧流。餘魄豈能銜木石，獨將遺恨付箜篌。
秦王卷衣 陳標 
秦王宮闕靄春煙，珠樹瓊枝近碧天。御氣馨香蘇合啓，簾光浮動水精懸。霏微羅縠隨芳袖，宛轉鮫鮹逐寶筵。從此咸陽一回首，暮雲愁色已千年。
倢伃怨 陳標 
掌上恩移玉帳空，香珠滿眼泣春風。飄零怨柳凋眉翠，狼籍愁桃墜臉紅。鳳輦祗應三殿北，鸞聲不向五湖中。笙歌處處迴天睠，獨自無情長信宮。
飲馬長城窟 陳標 
日日風吹虜騎塵，年年飲馬漢營人。千堆戰骨那知主，萬里枯沙不辨春。浴谷氣寒愁墜指，斷崖冰滑恐傷神。金鞍玉勒無顏色，淚滿征衣怨暴秦。
江南行 陳標 
水光春色滿江天，蘋葉風吹荷葉錢。香蟻翠旗臨岸市，豔娥紅袖渡江船。曉驚白鷺聯翩雪，浪蹙青茭瀲灩煙。不怕江洲芳草暮，待將秋興折湖蓮。
長安秋思 陳標 
吳女秋機織曙霜，冰蠶吐絲月盈筐。金刀玉指裁縫促，水殿花樓弦管長。舞袖慢移凝瑞雪，歌塵微動避雕梁。唯愁陌上芳菲度，狼籍風池荷葉黃。
贈元和十三年登第進士 陳標 
春官南院粉牆東，地色初分月色紅。文字一千重馬擁，喜歡三十二人同。眼看魚變辭凡水，心逐鸚飛出瑞風。莫怪雲泥從此別，總曾惆悵去年中。
焦桐樹 陳標 
江上烹魚採野樵，鸞枝摧折半曾燒。未經良匠材雖散，待得知音尾已焦。若使琢磨徽白玉，便來風律軫青瑤。還能萬里傳山水，三峽泉聲豈寂寥。
寄友人 陳標 
杜甫在時貪入蜀，孟郊生處却歸秦。如今始會麻姑意，借問山川與後人。
啄木謠 陳標 
丁丁向晚急還稀，啄徧庭槐未肯歸。終日與君除蠹害，莫嫌無事不頻飛。
蜀葵 陳標 
眼前無奈蜀葵何，淺紫深紅數百窠。能共牡丹爭幾許，得人嫌處祗緣多。
離家 袁不約 
步步遠晨昏，悽心出里門。見烏唯有淚，看雁更傷魂。宿酒寧辭醉，迴書諱苦言。野人應怪笑，不解愛田園。
長安夜遊 袁不約 
鳳城連夜九門通，帝女皇妃出漢宮。千乘寶蓮珠箔捲，萬條銀燭碧紗籠。歌聲緩過青樓月，香靄潛來紫陌風。長樂曉鐘歸騎後，遺簪墮珥滿街中。
病宮人 袁不約 
佳人臥病動經秋，簾幕繿縿不挂鉤。四體強扶藤夾膝，雙環慵整玉搔頭。花顏有幸君王問，藥餌無徵待詔愁。惆悵近來銷瘦盡，淚珠時傍枕函流。
句 袁不約 
愁聲秋遶杵，寒色碧歸山。送將歡笑去，收得寂寥迴。
至日上公獻壽酒 白敏中 
候曉天門闢，朝天萬國同。瑞雲昇觀闕，香氣映華宮。日色臨仙籞，龍顏對昊宮。羽儀瞻百姓，獻壽侍三公。化被君王洽，恩沾草木豐。自欣朝玉座，宴此詠皇風。
賀收復秦原諸州詩 白敏中 
一詔皇城四海頒，醜戎無數束身還。戍樓吹笛人休戰，牧野嘶風馬自閑。河水九盤收數曲，天山千里鎖諸關。西邊北塞今無事，爲報東南夷與蠻。
句 白敏中 
南浦花臨水，東樓月映風。
遣興 李敬方 
果窺丹竈鶴，莫羨白頭翁。日月仙壺外，筋骸藥臼中。雲歸無定所，鳥跡不留空。何必勞方寸，嶇岐問遠公。
天台晴望 李敬方 
天台十二旬，一片雨中春。林果黃梅盡，山苗半夏新。陽烏晴展翅，陰魄夜飛輪。坐冀無雲物，分明見北辰。
聞高侍御卒貶所 李敬方 
西京高院長，直氣似吾徒。走馬論邊備，飛聲感廟謨。官移人未察，身沒事多符。寂寞他年後，名編野史無。
題黃山湯院 李敬方  黄山
楚鎮惟黃岫，靈泉浴聖源。煎熬何處所，爐炭孰司存。沙暖泉長拂，霜籠水更溫。不疏還自決，雖撓未嘗渾。地啓巖爲洞，天開石作盆。常留今日色，不減故年痕。陰燄潛生海，陽光暗燭坤。定應鄰火宅，非獨過焦原。龍訝經冬潤，鶯疑滿谷暄。善烹寒食茗，能變早春園。及物功何大，隨流道益尊。潔齋齊物主，療病奪醫門。外祕千峰秀，旁通百潦奔。禪家休問疾，騷客罷招魂。臥理黔川守，分憂漢主恩。慘傷因有暇，徒御誡無諠。癢悶頭風切，爬搔臂力煩。披榛通白道，束馬置朱幡。謝屐緣危磴，戎裝逗遠村。慢遊登竹逕，高步入山根。崖巘差行竈，蓬茅過小軒。禦寒增帳幕，甃影盡璵璠。不與華池語，寧將浴室論。洗心過頃刻，浸髮迨朝暾。汗洽聊箕踞，支羸暫虎蹲。濯纓閑更入，漱齒渴仍吞。氣燠勝重絸，風和敵一尊。適來還蹭蹬，復出又攀援。形穢忻除垢，神囂喜破昏。明夷徵立象，既濟感文言。已閡眠沙麂，仍妨臥石猨。香驅蒸霧起，煙霿濕雲屯。破險更祠宇，憑高易廟垣。舊基絕仄足，新搆忽行鵷。勝地非無棟，征途遽改轅。貪程歸路遠，折政訟庭繁。興往留年月，詩成遺子孫。已鐫東壁石，名姓寄無垠。
汴河直進船 李敬方 
汴水通淮利最多，生人爲害亦相和。東南四十三州地，取盡脂膏是此河。
享太廟樂章 李回 
受天明命，敷祐下土。化時以儉，衛文以武。氛消夷夏，俗臻往古。億萬斯年，形于律呂。
天長路別朱大山路却寄 李回 
驛騎難隨伴，尋山半憶君。蒼崖殘月路，猶數過溪雲。
祖龍行 常楚老 
黑雲兵氣射天裂，壯士朝眠夢冤結。祖龍一夜死沙丘，胡亥空隨鮑魚轍。腐肉偷生三千里，僞書先賜扶蘇死。墓接驪山土未乾，瑞光已向芒碭起。陳勝城中鼓三下，秦家天地如崩瓦。龍蛇撩亂入咸陽，少帝空隨漢家馬。
江上蚊子 常楚老 
飄搖挾翅亞紅腹，江邊夜起如雷哭。請問貪婪一點心，臭腐填腹幾多足。越女如花住江曲，嫦娥夜夜凝雙睩。怕君撩亂錦窗中，十軸輕綃圍夜玉。
句 常楚老 
一從黃帝葬橋山，碧落千門鎖元氣。
謁李相不遇 平曾 
老夫三日門前立，珠箔銀屏晝不開。詩卷却拋書袋裏，正如閑看華山來。
留別薛僕射 平曾 
梯山航海幾崎嶇，來謁金陵薜大夫。毛髮豎時趨劍戟，衣冠儼處拜冰壺。誠知兩軸非珠玉，深愧三縑卹旅途。明日過江風景好，不堪回首望勾吳。
縶白馬詩上薛僕射 平曾 
白馬披鬃練一團，今朝被絆欲行難。雪中放去空留跡，月下牽來只見鞍。向北長鳴天外遠，臨風斜控耳邊寒。自知毛骨還應異，更請孫陽仔細看。
題所書黃庭經後 景審 
金粉爲書重莫過，黃庭舊許右軍多。請看今日酬恩德，何似當年爲愛鵝。
句 景審 
暮鵶不噪禁城樹，衙鼓未殘兵衛秋。
秋日陝州道中作 顧非熊 
孤客秋風裏，驅車入陝西。關河午時路，村落一聲雞。樹勢標秦遠，天形到岳低。誰知我名姓，來往自栖栖。
經杭州 顧非熊 
郡郭遶江濆，人家近白雲。晚濤臨檻看，夜艣隔城聞。浦轉山初盡，虹斜雨未分。有誰知我意，心緒逐鷗羣。
送僧歸洞庭 顧非熊  洞庭湖
江山萬萬重，歸去指何峰。未入連雲寺，先齋越浪鐘。島香廻棧柏，秋蔭出菴松。若救吳人病，須降震澤龍。
題覺真上人院 顧非熊 
長安車馬地，此院閉松聲。新罷九天講，舊曾諸岳行。能詩因作偈，好客豈關名。約我中秋夜，同來看月明。
寄太白無能禪師 顧非熊 
太白山中寺，師居最上方。獵人偷佛火，櫟鼠戲禪牀。定久衣塵積，行稀徑草長。有誰來問法，林杪過殘陽。
舒州酬別侍御 顧非熊 
故交他郡見，下馬失愁容。執手向殘日，分襟在晚鐘。鄉心隨皖水，客路過廬峰。衆惜君材器，何爲滯所從。
姚巖寺路懷友 顧非熊 
路向姚巖寺，多行洞壑間。鶴聲連塢靜，溪色帶村閑。疎葉秋前渚，斜陽雨外山。憐君不得見，詩思最相關。
天河閣到啼猿閣即事 顧非熊 
萬壑褒中路，何層不架虛。濕雲和棧起，燋枿帶畬餘。巖狖牽垂果，湍禽接迸魚。每逢維艇處，塢裏有人居。
夏日會修行段將軍宅 顧非熊 
愛君書院靜，莎覆蘚堦濃。連穗古藤暗，領雛幽鳥重。罇前迎遠客，林杪見晴峰。誰謂朱門內，雲山滿座逢。
送樸處士歸新羅 顧非熊 
少年離本國，今去已成翁。客夢孤舟裏，鄉山積水東。鼇沈崩巨岸，龍鬬出遙空。學得中華語，將歸誰與同。
送馬戴入山 顧非熊 
古木亂重重，何人識去蹤。斜陽收萬壑，圓月上三峰。雲裏泉縈石，窗間鳥下松。唯應採藥客，時與此相逢。
送喻鳧春歸江南 顧非熊 
去年登第客，今日及春歸。鸎影離秦馬，蓮香入楚衣。里閭爭慶賀，親戚共光輝。唯我門前浦，苔應滿釣磯。
送友人及第歸蘇州 顧非熊 
見君先得意，希我命還通。不道才堪竝，多緣蹇共同。鶴鳴荒苑內，魚躍夜潮中。若問家山路，知連震澤東。
送皇甫司錄赴黔南幕 顧非熊 
黔南從事客，祿利先來饒。官受外臺屈，家移一舸遙。夜猿聲不斷，寒木葉微凋。遠別因多感，新郎倍寂寥。
寄九華山費拾遺 顧非熊  九华山
先生九華隱，鳥道隔塵埃。石室和雲住，山田引燒開。久閑仙客降，高臥詔書來。一入深林去，人間更不回。
雁 顧非熊 
逐暖來南國，迎寒背朔雲。下時波勢出，起處陣形分。聲急奔前侶，行低續後羣。何人寄書札，絕域可知聞。
銅雀妓 顧非熊 
鴉散陵樹曉，筵開繐帳空。嬋娟寵休妬，歌舞怨來同。往事與塵化，新愁生曲終。廻軒葉正落，寂寞聽秋風。
早秋雨夕 顧非熊 
貧居常寂寞，況復是秋天。黃葉如霜後，清風似水邊。中宵疑有雁，當夕暫無蟬。就枕終難寐，殘燈滅又然。
天津橋晚望 顧非熊 
晴登洛橋望，寒色古槐稀。流水東不息，翠華西未歸。雲收中岳近，鐘出後宮微。回首禁門路，羣鴉度落暉。
月夜登王屋仙壇 顧非熊 
月臨峰頂壇，氣爽覺天寬。身去銀河近，衣霑玉露寒。雲中日已赤，山外夜初殘。即此是仙境，惟愁再上難。
下第後曉坐 顧非熊 
遠客滯都邑，老驚時節催。海邊身夢覺，枕上鼓聲來。起見銀河沒，坐知閶闔開。何爲此生內，終夜泣塵埃。
與無可宿輝公院 顧非熊 
夜僧同靜語，秋寺近嚴城。世路雖多梗，玄心各自明。寒池清月彩，危閣聽林聲。儻許雙摩頂，隨緣萬劫生。
題平陸縣亭 顧非熊 
孤亭臨峭岸，別有遠泉來。山與中條合，河逢一曲廻。夜聲多鴈過，晚色亂雲開。却自求僮僕，淹留莫謾催。
題馬儒乂石門山居 顧非熊 
尋君石門隱，山近漸無青。鹿迹入柴戶，樹身穿草亭。雲低收藥徑，苔惹取泉瓶。此地客難到，夜琴誰共聽。
夏夜漢渚歸舟即事 顧非熊 
扁舟江瀨盡，歸路海山青。巨浸分圓象，危檣入衆星。雨遙明電影，蜃曉識樓形。不是長遊客，那知造化靈。
酬均州鄭使君見送歸茅山 顧非熊 
餞行詩意厚，惜別獨筵重。解纜城邊柳，還舟海上峰。飲猨當瀨見，浴鳥帶槎逢。吏隱應難逐，爲霖是蟄龍。
成名後將歸茅山酬羣公見送 顧非熊 
此名誰不得，人賀至公難。素業承家了，離筵去國歡。暮天行鴈斷，曉渡落潮寒。舊隱茅峰下，松根石上盤。
關試後嘉會里聞蟬感懷呈主司 顧非熊 
昔聞驚節換，常抱異鄉愁。今聽當命遂，方歡上國遊。吟纔依樹午，風已報庭秋。併覺聲聲好，懷恩忽淚流。
落第後贈同居友人 顧非熊 
有情天地內，多感是詩人。見月長憐夜，看花又惜春。愁爲終日客，閑過少年身。寂寞正相對，笙歌滿四隣。
冬日寄蔡先輩校書京 顧非熊 
弱冠下茅嶺，中年道不行。舊交因貴絕，新月對愁生。旅思風飄葉，歸心鴈過城。惟君知我苦，何異爨桐鳴。
下第後寄高山人 顧非熊 
我家堂屋前，仰視大茅巔。潭靜鳥聲異，地寒松色鮮。人眠甕牖月，鹿飲竹門泉。多愧隣高隱，無成又一年。
寄紫閣無名新羅頭陁僧 顧非熊 
椶牀已自檠，野宿更何營。大海誰同過，空山虎共行。身心相外盡，鬢髮定中生。紫閣人來禮，無名便是名。
送信州盧員外兼寄薛員外 顧非熊 
五馬弋陽行，分憂出禁城。粉闈移席近，茜斾越疆行。德茂榮方漸，仁深瑞必呈。疲甿復何幸，前政已殘聲。
送于中丞入回鶻 顧非熊 
風沙萬里行，邊色看雙旌。去展中華禮，將安外國情。朝衣驚異俗，牙帳見新正。料得歸來路，春深草未生。
送李廓侍御赴劒南 顧非熊 
鳥道見狼烟，元戎正急賢。圖書借朋友，吟詠入戈鋋。山色城池近，江聲鼓角連。不應誇戰勝，知在檄蠻篇。
送友人歸漢陽 顧非熊 
罇前別楚客，雲水思縈回。秦野春將盡，商山花不開。鷗驚帆乍起，虹見雨初來。自有歸期在，蟬聲處處催。
賦得江邊柳送陳許郭員外 顧非熊 
拂水復含烟，行分古岸邊。春風正搖落，客思共悠然。絮急頻縈水，根靈復繫船。微陰覆離岸，祗此醉昏眠。
武宗挽歌詞二首 一 顧非熊 
睿略皇威遠，英風帝業開。竹林方受位，薤露忽興哀。靜塞妖星落，和戎貴主回。龍髯不可附，空見望仙臺。
武宗挽歌詞二首 二 顧非熊 
蒼生期漸泰，皇道欲中興。國用銷靈像，農功復冗僧。冕旒辭北闕，歌舞怨西陵。惟有金莖石，長宵對玉繩。
會中賦得新年 顧非熊 
萬古如昨日，一年加一晨。暗生無限事，潛老幾多人。歸路舊侶盡，故鄉回鴈新。那堪獨惆悵，猶是白衣身。
斜谷郵亭翫海棠花 顧非熊 
忽識海棠花，令人只嘆嗟。豔繁惟共笑，香近試堪誇。駐騎忘山險，持盃任日斜。何川是多處，應遶羽人家。
萬年厲員外宅殘菊 顧非熊 
纔過重陽後，人心已爲殘。近霜須苦惜，帶蝶更宜看。色減頻經雨，香銷恐漸寒。今朝陶令宅，不醉却應難。
陳情上鄭主司 顧非熊 
登第久無緣，歸情思渺然。藝慙公道日，身賤太平年。未識笙歌樂，虛逢歲月遷。羈懷吟獨苦，愁眼媿花妍。求達非榮己，修辭欲繼先。秦城春十二，吳苑路三千。茅屋山嵐入，柴門海浪連。遙心猶送鴈，歸夢不離船。時節思家夜，風霜作客天。庭闈乖旦暮，兄弟阻團圓。朝乏新知己，邨荒舊業田。受恩期望外，效死誓生前。願察爲裘意，彷徉和角篇。懇情今吐盡，萬一冀哀憐。
長安清明言懷 顧非熊 
明時帝里遇清明，還逐遊人出禁城。九陌芳菲鶯自囀，萬家車馬雨初晴。客中下第逢今日，愁裏看花厭此生。春色來年誰是主，不堪憔悴更無成。
出塞即事二首 一 顧非熊 
塞山行盡到烏延，萬頃沙堆見極邊。河上月沉鴻鴈起，磧中風度犬羊膻。席箕草斷城池外，護柳花開帳幕前。此處遊人堪下淚，更聞終日望狼烟。
出塞即事二首 二 顧非熊 
賀蘭山便是戎疆，此去蕭關路幾荒。無限城池非漢界，幾多人物在胡鄉。諸侯持節望吾土，男子生身負我唐。廻望風光成異域，誰能獻計復河湟。
送李相公昭義平復起彼宣慰員外副行 顧非熊 
天井雖收寇未平，所司促戰急王程。曉馳雲騎穿花去，夜與星郎帶月行。新詠盡題關外事，故鄉因過洛陽城。時逢寒食遊人識，竟說從來有大名。
送從叔尉澠池 顧非熊 
同登科第皆清列，尚愛東畿一尉閑。雖有田園供海畔，且無宗黨在朝班。甘貧只爲心知道，晚達多緣性好山。白首青衫猶未換，又騎羸馬出函關。
哭韓將軍 顧非熊 
將軍不復見儀形，笑語隨風入杳冥。戰馬舊騎嘶引葬，歌姬新嫁哭辭靈。功勳客問求爲誌，服玩僧收與轉經。寂寞一家春色裏，百花開落滿山庭。
崔卿雙白鷺 顧非熊 
朝客高清愛水禽，綠波雙鷺在園林。立當風裏絲搖急，步遶池邊字印深。刷羽競生堪畫勢，依泉各有取魚心。我鄉多傍門前見，坐覺煙波思不禁。
子夜夏秋二曲 一 顧非熊 
相持薄羅扇，綠樹聽鳴蜩。君筵呈妙舞，香汗濕鮫綃。
子夜夏秋二曲 二 顧非熊 
銀牀梧葉下，便覺漏聲長。露砌蛩吟切，那憐白苧涼。
關山月 顧非熊 
海上清光發，邊營照轉悽。深閨此宵夢，帶月過遼西。
秋月夜 顧非熊 
旅鴈迎風度，階翻月露華。砧聲鳴夜永，江上幾多家。
登樓 顧非熊 
登樓一南望，淮樹楚山連。見鴈無書寄，歸吳定此年。
送內鄉張主簿赴任 顧非熊 
松窗久是飡霞客，山縣新爲主印官。混俗故來分利祿，不教長作異人看。
秋夜長安病後作 顧非熊 
秋中帝里經旬雨，晴後蟬聲更不聞。牢落閑庭新病起，故鄉南去雁成羣。
題王使君片石 顧非熊 
勢似孤峯一片成，坐來疑有白雲生。主人莫怪殷勤看，遠客長懷舊隱情。
暮春早起 顧非熊 
柳[梢]暗露滴清晨，簾下偏驚獨起人。鶗鴂數聲花漸落，園林是處總殘春。
途次懷歸 顧非熊 
隴頭禾偃乳烏飛，兀倚征鞍倍憶歸。正值江南新釀熟，可容閑却老萊衣。
寄陸隱君 顧非熊 
相思迢遞隔重城，鳥散堦前竹塢清。定擬秋涼過南崦，長松石上聽泉聲。
寄吳山淨上人 顧非熊 
憶共蒲團話夜鐘，別來落葉閟行蹤。遙知黛色秋常翫，住向靈巖第幾峯。
遊天台山 張祜 
崔嵬海西鎮，靈跡傳萬古。羣峰日來朝，累累孫侍祖。三茅即拳石，二室猶塊土。傍洞窟神仙，中巖宅龍虎。名從乾取象，位與坤作輔。鸞鶴自相羣，前人空若瞽。巉巉割秋碧，媧女徒巧補。視聽出塵埃，處高心漸苦。纔登招手石，肘底笑天姥。仰看華蓋尖，赤日雲上午。奔雷撼深谷，下見山脚雨。回首望四明，矗若城一堵。昏晨邈千態，恐動非自主。控鵠大夢中，坐覺身[栩栩]。東溟子時月，却孕元化母。彭蠡不盈杯，浙江微辨縷。石梁屹橫架，萬仞青壁豎。却瞰赤城顛，勢來如刀弩。盤松國清道，九里天莫覩。穹崇上攢三，突兀傍聳五。空崖絕凡路，癡立麋與麈。邈峻極天門，覰深窺地戶。金庭路非遠，徒步將欲舉。身樂道家流，惇儒若一矩。行尋白雲叟，禮象登峻宇。佛窟繞杉嵐，仙壇半榛莽。懸崖與飛瀑，險噴難足俯。海眼三井通，洞門雙闕拄。瓊臺下昏側，手足前採乳。但造不死鄉，前勞何足數。
送蜀客 張祜 
楚客去岷江，西南指天末。平生不達意，萬里船一發。行行三峽夜，十二峰頂月。哀猨別曾林，忽忽聲斷咽。嘉陵水初漲，巖嶺耗積雪。不妨高唐雲，却藉宋玉說。峨眉遠凝黛，脚底谷洞穴。錦城晝氳氳，錦水春活活。成都滯游地，酒客須醉殺。莫戀卓家壚，相如已屑屑。
西江行 張祜 
日下西塞山，南來東庭客。晴空一鳥渡，萬里秋江碧。惆悵異鄉人，偶言空脉脉。
溳川寺路 張祜 
日沉西澗陰，遠驅愁突兀。煙苔濕凝地，露竹光滴月。時見一僧來，脚邊雲勃勃。
夜雨 張祜 
靄靄雲四黑，秋林響空堂。始從寒瓦中，淅瀝斷人腸。愁腸方九迴，寂寂夜未央。
秋晚途中作 張祜 
落日馳車道，秋郊思不勝。水雲遙斷緒，山日半銜稜。遠吠鄰村處，計想羨他能。
車遙遙 張祜 
東方曨曨車軋軋，地色不分新去轍。閨門半掩窗半空，斑斑枕花殘淚紅。君心若車千萬轉，妾身如轍遺漸遠。碧川迢迢山宛宛，馬蹄在耳輪在眼。桑間女兒情不淺，莫道野蠶能作繭。
捉搦歌 張祜 
門上關，牆上棘。窗中女子聲唧唧，洛陽大道徒自直。女子心在婆舍側，嗚嗚籠鳥觸四隅。養男男娶婦，養女女嫁夫。阿婆六十翁七十，不知女子長日泣，從他嫁去無悒悒。
鴈門太守行 張祜 
城頭月沒霜如水，趚趚踏沙人似鬼。燈前拭淚試香裘，長引一聲殘漏子。駝囊瀉酒酒一杯，前頭滴血心不回。閨中年少妻莫哀，魚金虎竹天上來，鴈門山邊骨成灰。
思歸引 張祜 
重重作閨清旦鐍，兩耳深聲長不徹。深宮坐愁百年身，一片玉中生憤血。焦桐彈罷絲自絕，漠漠暗魂愁夜月。故鄉不歸誰共穴，石上作蒲蒲九節。
雉朝飛操 張祜 
朝陽隴東泛暖景，雙啄雙飛雙顧影。朱冠錦襦聊日整，漠漠霧中如衣褧。傷心盧女弦，七十老翁長獨眠。雄飛在草雌在田，衷腸結憤氣呵天。聖人在上心不偏，翁得女妻甚可憐。
觀徐州李司空獵 張祜 
曉出郡城東，分圍淺草中。紅旗開向日，白馬驟迎風。背手抽金鏃，翻身控角弓。萬人齊指處，一鴈落寒空。
獵 張祜 
殘獵渭城東，蕭蕭西北風。雪花[鷹]背上，冰片馬蹄中。臂挂捎荆兔，腰懸落箭鴻。歸來逞餘勇，兒子亂彎弓。
鸚鵡 張祜 
栖栖南越鳥，色麗思沉淫。暮隔碧雲海，春依紅樹林。雕籠悲斂翅，畫閣豈關心。無事能言語，人聞怨恨深。
酬鄭模司直見寄 張祜 
故人滄海曲，聊復話平生。喜是狂奴態，羞爲老婢聲。宦途終日薄，身事長年輕。猶賴書千卷，長隨一櫂行。
送蘇紹之歸嶺南 張祜 
孤舟越客吟，萬里曠離襟。夜月江流闊，春雲嶺路深。珠繁楊氏果，翠耀孔家禽。無復天南夢，相思空樹林。
送沈下賢謫尉南康 張祜 
秋風江上草，先是客心摧。萬里故人去，一行新鴈來。山高雲緒斷，浦逈日波頹。莫怪南康遠，相思不可裁。
送盧弘本浙東覲省 張祜 
東望故山高，秋歸值小舠。懷中陸績橘，江上伍員濤。好去寧雞口，加餐及蟹螯。知君思無倦，爲我續離騷。
晚次荆溪館呈崔明府 張祜 
艤舟陽羨館，飛步繚疎楹。山暝水雲碧，月涼烟樹清。長橋深漾影，遠櫓下搖聲。況是無三害，弦歌初政成。
寄朗州徐員外 張祜 
江嶺昔飄蓬，人間值俊雄。關西今孔子，城北舊徐公。清夜游何處，良辰此不同。傷心幾年事，一半在湖中。
旅次上饒溪 張祜 
碧溪行幾折，凝櫂宿汀沙。角斷孤城掩，樓深片月斜。夜橋昏水氣，秋竹靜霜華。更想曾題壁，凋零可歎嗟。
送徐彥夫南遷 張祜 
萬里客南遷，孤城漲海邊。瘴雲秋不斷，陰火夜長然。月上行虛市，風廻望舶船。知君還自潔，更爲酌貪泉。
送韋整尉長沙 張祜  洞庭湖 送别
遠遠長沙去，憐君利一官。風帆彭蠡疾，雲水洞庭寬。木客提蔬束，江烏接飯丸。莫言卑濕地，未必乏新歡。
送外甥 張祜 
衰年生姪少，唯爾最關心。偶作魏舒別，聊爲殷浩吟。白波舟不定，黃葉路難尋。自此尊中物，誰當更共斟。
贈薛鼎臣侍御 張祜 
一命前途遠，雙曹小邑閑。夜潮人到郭，春霧鳥啼山。淺瀨橫沙堰，高巖峻石斑。不堪曾倚櫂，猶復夢昇攀。
送曾黯游夔州 張祜 
不遠夔州路，層波灩澦連。下來千里峽，入去一條天。樹色秋帆上，灘聲夜枕前。何堪正危側，百丈半山顛。
送李長史歸涪州 張祜 
涪江江上客，歲晚却還鄉。暮過高唐雨，秋經巫峽霜。急灘船失次，疊嶂樹無行。好爲題新什，知君思不常。
走筆贈許玖赴桂州命 張祜  长江
桂林真重德，蓮幕藉殊才。直氣自消瘴，遠心無暫灰。劒稜叢石險，箭激亂流迴。莫說鴈不到，長江魚盡來。
題僧壁 張祜 
出門無一事，忽忽到天涯。客地多逢酒，僧房却厭花。棊因王粲覆，鼓是禰衡撾。自喜疎成品，生前不怨嗟。
寄盧載 張祜 
故人盧氏子，十載曠佳期。少見雙魚信，多聞八米詩。侏儒他甚飽，欵段爾應羸。忽謂今劉二，相逢不熟槌。
送楊秀才往夔州 張祜 
鄂渚逢游客，瞿塘上去船。江連萬里海，峽入一條天。鳥影沉沙日，猨聲隔樹煙。新詩逢北使，爲草幾巴牋。
途中逢李道實遊蔡州 張祜 
征馬漢江頭，逢君上蔡游。野橋經亥市，山路過申州。僻地人行澀，荒林虎跡稠。殷勤話新守，生物賴諸侯。
富陽道中送王正夫 張祜 
㭊㭊上荒原，霜林赤葉翻。孤帆天外出，遠戍日中昏。摘橘防深刺，攀蘿畏斷根。何堪衰草色，一酌送王孫。
送韋正字㭊貫赴制舉 張祜 
可愛漢文年，鴻恩蕩海壖。木雞方備德，金馬正求賢。大戰希游刃，長途在著鞭。竚看晁董策，便向史中傳。
贈貞固上人 張祜 
南國披僧籍，高標一道林。律儀精氎布，真行正吞針。掇火身潛起，焚香口旋吟。非論坐中社，余亦舊知音。
題贈志凝上人 張祜 
悟色身無染，觀空事不生。道心長日笑，覺路幾年行。片月山林靜，孤雲海櫂輕。願爲塵外契，一就智珠明。
贈僧雲栖 張祜 
麈尾與筇枝，幾年離石壇。梵餘林雪厚，棊罷岳鐘殘。開卷喜先悟，漱瓶知早寒。衡陽寺前鴈，今日到長安。
送魏尚書赴鎮州行營 張祜 
河塞日駸駸，恩讐報盡深。伍員忠是節，陸績孝爲心。坐激書生憤，行歌壯士吟。慙非燕地客，不得受黃金。
題蘇小小墓 張祜 
漠漠窮塵地，蕭蕭古樹林。臉濃花自發，眉恨柳長深。夜月人何待，春風鳥爲吟。不知誰共穴，徒願結同心。
江南作 張祜 
楚塞南行久，秦城北望遙。少年花已過，衰病柳先凋。客淚收迴日，鄉心寄落潮。
題王右丞山水障二首 一 張祜 
精華在筆端，咫尺匠心難。日月中堂見，江湖滿座看。夜凝嵐氣濕，秋浸壁光寒。料得昔人意，平生詩思殘。
題王右丞山水障二首 二 張祜 
右丞今已歿，遺畫世間稀。咫尺江湖盡，尋常鷗鳥飛。山光全在掌，雲氣欲生衣。以此常爲玩，平生滄海機。
將之衡陽道中作 張祜 
萬里南方去，扁舟泛自身。長年無愛物，深話少情人。醉臥襟長散，閑書字不真。衡陽路猶遠，獨與鴈爲賓。
題真娘墓 張祜 
佛地葬羅衣，孤魂此是歸。舞爲蝴蝶夢，歌謝伯勞飛。翠髮朝雲在，青蛾夜月微。傷心一花落，無復怨春輝。
洞庭南館 張祜  洞庭湖
一逕逗霜林，朱欄遶碧岑。地盤雲夢角，山鎮洞庭心。樹白看煙起，沙紅見日沉。還因此悲屈，惆悵又行吟。
詠風 張祜 
搖搖歌扇舉，悄悄舞衣輕。引笛秋臨塞，吹沙夜遶城。向峰迴鴈影，出峽送猨聲。何似琴中奏，依依別帶情。
奉和令狐相公送陳肱侍御 張祜 
高館動離瑟，親賓聊歎稀。笑歌情不盡，歡待禮無違。清露府蓮結，碧雲臯鶴飛。還家與□惠，雨露豈殊歸。
陪范宣城北樓夜讌 張祜 
華軒敞碧流，官妓擁諸侯。粉項高叢鬢，檀妝慢裹頭。亞身摧蠟燭，斜眼送香毬。何處偏堪恨，千迴下客籌。
憲宗皇帝挽歌詞 張祜 
嗚咽上攀龍，昇平不易逢。武皇虛好道，文帝未登封。壽域無千載，泉門是九重。橋山非遠地，雲去莫疑峰。
發蜀客 張祜 
風吹魯國人，飄蕩蜀江濱。濕地饒蛙黽，衰年足鬼神。時清歸去路，日復病來身。千萬長堤柳，從他爛熳春。
樂靜 張祜 
引手強篸巾，徐徐起病身。遠心羣野鶴，閑話對村人。發匣琴徽靜，開瓶酒味真。縱聞兵賦急，原憲本家貧。
登廣武原 張祜 
廣武原西北，華夷此浩然。地盤山入海，河遶國連天。遠樹千門邑，高檣萬里船。鄉心日云暮，猶在楚城邊。
觀宋州田大夫打毬 張祜 
白馬頓紅纓，梢毬紫袖輕。曉冰蹄下裂，寒瓦杖頭鳴。叉手膠黏去，分鬃線道絣。自言無戰伐，髀肉已曾生。
題程氏書齋 張祜 
僻巷難通馬，深園不藉籬。青蘿纏栢葉，紅粉墜蓮枝。雨燕銜泥近，風魚咂網遲。緣君尋小阮，好是更題詩。
貴池道中作 張祜 
羸驂驅野岸，山遠路盤盤。清露月華曉，碧江星影寒。離羣徒長泣，去國自加餐。霄漢寧無舊，相哀自語端。
喜王子載話舊 張祜 
相逢青眼日，相歎白頭時。累話三朝事，重看一局棊。歡娛非老大，成長是嬰兒。且盡尊中物，無煩更後期。
訪許用晦 張祜 
遠郭日曛曛，停橈一訪君。小橋通野水，高樹入江雲。酒興曾無敵，詩情舊逸羣。怪來音信少，五十我無聞。
題海鹽南館 張祜 
故人營此地，臺館尚依依。黑夜山魈語，黃昏海燕歸。舊陰楊葉在，殘雨槿花稀。無復南亭賞，高簷紅燭輝。
晚秋江上作 張祜 
萬里窮秋客，蕭條對落暉。煙霞山鳥散，風雨廟神歸。地遠蛩聲切，天長鴈影稀。那堪正砧杵，幽思想寒衣。
吳宮曲 張祜 
日下苑西宮，花飄香徑紅。玉釵斜白燕，羅帶弄青蟲。皓齒初含雪，柔枝欲斷風。可憐傾國豔，誰信女爲戎。
賦昭君塚 張祜 
萬里關山塚，明妃舊死心。恨爲秋色晚，愁結暮雲陰。夜切胡風起，天高漢月臨。已知無玉貌，何事送黃金。
哭汴州陸大夫 張祜 
利劒太堅操，何妨拔一毛。冤深陸機霧，憤積伍員濤。直道非無驗，明時不錄勞。誰當青史上，卒爲顯詞褒。
晚夏歸別業 張祜 
古岸扁舟晚，荒園一徑微。鳥啼新果熟，花落故人稀。宿潤侵苔甃，斜陽照竹扉。相逢盡鄉老，無復話時機。
公子行 張祜 
春色滿城池，杯盤著處移。鐙金斜鴈子，鞍帕嫩鵝兒。買笑歌桃李，尋歌折柳枝。可憐明月夜，長是管弦隨。
題曾氏園林 張祜 
十畝長堤宅，蕭疎半老槐。醉眠風卷簟，棋罷月移堦。斫樹遺桑斧，澆花濕笋鞋。還將齊物論，終歲自安排。
讀始興公傳 張祜 
歿世議方存，昇平道幾論。詩情光日月，筆力動乾坤。亂首光雄筭，朝綱在典墳。明時封禪績，山下見丘門。
中秋月 張祜 
碧落桂含姿，清秋是素期。一年逢好夜，萬里見明時。絕域行應久，高城下更遲。
江西道中作三首 一 張祜 
日落江村遠，煙霞度幾重。問人孤驛路，驅馬亂山峰。夜入霜林火，寒生水寺鐘。淒涼哭途意，行處又饑凶。
江西道中作三首 二 張祜 
西江江上月，遠遠照征衣。夜色草中網，秋聲林外機。渚田牛路熟，石岸客船稀。無復是鄉井，鷓鴣聊自飛。
江西道中作三首 三 張祜 
秋灘一望平，遠遠見山城。落日啼烏桕，空林露寄生。燒畬殘火色，盪槳夜溪聲。況是曾遊處，桑田小變更。
題常州水西館 張祜 
隟地叢筠植，修廊列堵環。樓臺疎占水，岡岸遠成山。盡日草深映，無風舟自閑。聊當俟芳夕，一泛芰荷間。
題李瀆山居玉潭 張祜 
古樹千年色，蒼崖百尺陰。髮寒泉氣靜，神駭玉光沉。上穴青冥小，中連碧海深。何當煙月下，一聽夜龍吟。
題陸墉金沙洞居 張祜 
東溪泉一眼，歸臥愜高疎。決水金沙靜，梯雲石壁虛。細吟搔短髮，深話笑長裾。莫道遺名品，嘗聞入洛初。
旅次石頭岸 張祜 
行行石頭岸，身事兩相違。舊國日邊遠，故人江上稀。水聲寒不盡，山色暮相依。惆悵未成語，數行鵶又飛。
觀宋州于使君家樂琵琶 張祜 
歷歷四弦分，重來上界聞。玉盤飛夜雹，金磬入秋雲。隴霧笳凝水，砂風鴈咽羣。不堪天塞恨，青塚是昭君。
五弦 張祜 
小小月輪中，斜抽半袖紅。玉瓶秋滴水，珠箔夜懸風。徵調侵弦乙，商聲過指攏。只愁纔曲罷，雲雨去巴東。
𥷑篥 張祜 
一管妙清商，纖紅玉指長。雪藤新換束，霞錦旋抽囊。併揭聲猶遠，深含曲未央。坐中知密顧，微笑是周郎。
笛 張祜 
紫清人一管，吹在月堂中。鴈起雪雲夕，龍吟煙水空。虜塵深漢地，羌思切邊風。試弄陽春曲，西園桃已紅。
舞 張祜 
荆臺呈妙舞，雲雨半羅衣。褭褭腰疑折，褰褰袖欲飛。霧輕紅躑躅，風豔紫薔薇。強許傳新態，人間弟子稀。
箜篌 張祜 
星漢夜牢牢，深簾調更高。亂流公莫度，沉骨嫗空嘷。向月輕輪甲，迎風重紉絛。不堪聞別引，滄海恨波濤。
簫 張祜 
清籟遠愔愔，秦樓夜思深。碧空人已去，滄海鳳難尋。杳妙和雲絕，依微向水沉。還將九成意，高閣竚芳音。
夕次桐廬 張祜 
百里清溪口，扁舟此去過。晚潮風勢急，寒葉雨聲多。戍出山頭鼓，樵通竹裏歌。不堪無酒夜，廻首夢煙波。
入潼關 張祜 
都城三百里，雄險此廻環。地勢遙尊嶽，河流側讓關。秦皇曾虎視，漢祖昔龍顏。何處梟兇輩，干戈自不閑。
南宮歎亦述玄宗追恨太真妃事 張祜 
北陸冰初結，南宮漏更長。何勞却睡草，不驗返魂香。月隱仙娥豔，風殘夢蝶揚。徒悲舊行跡，一夜玉堦霜。
題平望驛 張祜 
一派吳興水，西來此驛分。路遙經幾日，身去是孤雲。雨氣朝忙蟻，雷聲夜聚蚊。何堪秋草色，到處重離羣。
偶蘇求至話別 張祜 
幾年滄海別，萬里白頭吟。夜月江流闊，春雲嶺路深。珠繁楊氏果，翠耀孔家禽。無復天南夢，相思空樹林。
秋霽 張祜 
垂老歸休意，棲棲陋巷中。暗燈棋子落，殘語酒瓶空。滴羃侵簷露，虛疎入檻風。何妨一蟬嘒，自抱木蘭叢。
詠史二首 一 張祜 
漢代非良計，西戎世世塵。無何求善馬，不筭苦生民。外國讐虛結，中華憤莫伸。却教爲後恥，昭帝遠和親。
詠史二首 二 張祜 
留名魯連去，於世絕遺音。盡愛聊城下，寧知滄海深。偶然飛一箭，無事在千金。迴望凌煙閣，何人是此心。
洞房燕 張祜 
清曉洞房開，佳人喜燕來。乍疑釵上動，輕似掌中迴。暗語臨窗戶，深窺傍鏡臺。新妝正含思，莫拂畫梁埃。
答僧贈柱杖 張祜 
千迴掌上橫，珍重遠方情。客問何人與，閩僧寄一莖。畫空疑未決，卓地計初成。幸以文堪採，扶持力不輕。
塞下 張祜 
萬里配長征，連年慣野營。入羣來揀馬，拋伴去擒生。箭插雕翎闊，弓盤鵲角輕。問看行近遠，西去受降城。
題造微禪師院 張祜 
夜香聞偈後，岑寂掩雙扉。照竹燈和雪，穿雲月到衣。草堂疎磬斷，江寺故人稀。唯憶江南雨，春風獨鳥歸。
酬武藴之乙丑之歲始見華髮余自悲遂成繼和 張祜 
賈生年尚少，華髮近相侵。不是流光促，因緣別恨深。憐君成苦調，感我獨長吟。豈料清秋日，星星共映簪。
題萬道人禪房 張祜 
何處鑿禪壁，西南江上峰。殘陽過遠水，落葉滿疎鐘。世事靜中去，道心塵外逢。欲知情不動，牀下虎留蹤。
題松汀驛 張祜 
山色遠含空，蒼茫澤國東。海明先見日，江白逈聞風。鳥道高原去，人煙小徑通。那知舊遺逸，不在五湖中。
處士隱居 張祜 
斜日半飛閤，高簾輕翳空。清香芙蓉水，碧冷琅玕風。絕岸派沿洑，修廊趾崇隆。唯當餌仙朮，坐作朱顏翁。
早春錢塘湖晚眺 張祜  西湖
落日下林坂，撫襟睇前蹤。輕澌流迴浦，殘雪明高峰。仰視天宇曠，俯登雲樹重。聊當問真界，昨夜西巒鐘。
濠州水館 張祜 
高閣去煩燠，客心遂安舒。清流中浴鳥，白石下遊魚。秋樹色凋翠，夜橋聲褭虛。南軒更何待，坐見玉蟾蜍。
石頭城寺 張祜 
山勢抱煙光，重門突兀傍。連簷金像閣，半壁石龕廊。碧樹藂高頂，清池占下方。徒悲宦遊意，盡日老僧房。
傷遷客歿南中 張祜 
故人何處歿，謫宦極南天。遠地身狼狽，窮途事果然。白鬚纔過海，丹旐却歸船。腸斷相逢路，新來客又遷。
烏夜啼 張祜 
忽忽南飛返，危絲共怨悽。暗霜移樹宿，殘夜遶枝啼。咽絕聲重敘，愔淫思乍迷。不妨還報喜，悞使玉顏低。
題潤州金山寺 張祜 
一宿金山寺，超然離世羣。僧歸夜船月，龍出曉堂雲。樹色中流見，鐘聲兩岸聞。翻思在朝市，終日醉醺醺。
題餘杭縣龍泉觀 張祜 
四迴山一面，臺殿已嵯峨。中路見山遠，上方行石多。天晴花氣漫，地煖鳥音和。徒漱葛仙井，此生其奈何。
題徑山大覺禪師影堂 張祜 
超然彼岸人，一徑謝微塵。見相即非相，觀身豈是身。空門性未滅，舊里化猶新。謾指堂中影，誰言影似真。
題濠州鍾離寺 張祜 
遙遙東郭寺，數里占原田。遠岫碧光合，長淮清派連。院藏歸鳥樹，鐘到落帆船。唯羨空門叟，棲心盡百年。
秋夜宿靈隱寺師上人 張祜 
月色荒城外，江聲野寺中。貧知交道薄，老信釋門空。露葉凋堦蘚，風枝戞井桐。不妨無酒夜，閑話值生公。
題蘇州靈巖寺 張祜 
碧海西陵岸，吳王此盛時。山行今佛寺，水見舊宮池。亡國人遺恨，空門事少悲。聊當值僧語，盡日把松枝。
題蘇州楞伽寺 張祜 
樓臺山半腹，又此一經行。樹隔夫差苑，溪連句踐城。上坡松徑澀，深坐石池清。況是西峰頂，淒涼故國情。
題蘇州思益寺 張祜 
四面山形斷，樓臺此逈臨。兩峰高崪屼，一水下淫滲。鑿石西龕小，穿松北塢深。會當來結社，長日爲僧吟。
題善權寺 張祜 
碧峰南一寺，最勝是仙源。峻坂依巖壁，清泉泄洞門。金函崇寶藏，玉樹閟靈根。寄謝香花叟，高蹤不可援。
題南陵隱靜寺 張祜 
松逕上登攀，深行煙靄間。合流廚下水，對聳殿前山。潤壁鳥音逈，泉源僧步閑。更憐飛一錫，天外與雲還。
題丘山寺 張祜 
幾代儒家業，何年佛寺碑。地平邊海處，江出上山時。故國人長往，空門事可知。淒涼問禪客，身外即無爲。
題道光上人山院 張祜 
真僧上方界，山路正巖巖。地僻泉長冷，亭香草不凡。火田生白菌，煙岫老青杉。盡日唯山水，當知律行嚴。
贈廬山僧 張祜  庐山
一室鑪峰下，荒榛手自開。粉牌新薤葉，竹援小葱臺。樹黑雲歸去，山明日上來。便知心是佛，堅坐對寒灰。
題惠山寺 張祜 
舊宅人何在，空門客自過。泉聲到池盡，山色上樓多。小洞生斜竹，重堦夾細莎。殷勤望城市，雲水暮鐘和。
題虎丘寺 張祜 
輕櫂駐廻流，門登西虎丘。霧青山月曉，雲白海天秋。倚殿松株澀，欹庭石片幽。青蛾幾時墓，空色尚悠悠。
題招隱寺 張祜 
千年戴顒宅，佛廟此崇修。古井人名在，清泉鹿跡幽。竹光寒閉院，山影夜藏樓。未得高僧旨，烟霞空暫游。
塞下曲 張祜 
二十逐嫖姚，分兵遠戍遼。雪迷經塞夜，冰壯渡河朝。促放雕難下，生騎馬未調。小儒何足問，看取劒橫腰。
宿淮陰水館 張祜 
積水自成陰，昏昏月映林。五更離浦櫂，一夜隔淮砧。漂母鄉非遠，王孫道豈沉。不當無健嫗，誰肯效前心。
題小松 張祜 
何處斸雲煙，新移此館前。碧姿塵不染，清影露長鮮。聳地心纔直，凌雲操未全。可悲人自老，何日是千年。
感河上兵 張祜 
一聞河塞上，非是欲權兵。首尾誠須畏，膏肓慎勿輕。多門徒可入，盡室且思行。莫爲無媒者，滄浪不濯纓。
贈淮南將 張祜 
年少好風情，垂鞭眦睚行。帶金獅子小，裘錦麒麟獰。揀匠裝銀鐙，堆錢買鈿箏。李陵雖效死，時論亦輕生。
題惠昌上人 張祜 
半巖開一室，香穟細氛氳。石上漱秋水，月中行夏雲。律持僧講疏，經誦梵書文。好是風廊下，遙遙挂褐裙。
塞上曲 張祜 
邊風捲地時，日暮帳初移。磧逈三通角，山寒一點旗。連收榻索馬，引滿射雕兒。莫道功勳細，將軍昔戍師。
折楊柳 張祜 
紅粉青樓曙，垂楊仲月春。懷君重攀折，非妾妬腰身。舞帶縈絲斷，嬌娥向葉嚬。橫吹凡幾曲，獨自最愁人。
採桑 張祜 
自古多征戰，由來尚甲兵。長驅千里去，一舉兩番平。按劒從沙漠，歌謠滿帝京。寄言天下將，須立武功名。
寄題商洛王隱居 張祜 
近逢商洛口，知爾坐南塘。草閣平春水，柴門掩夕陽。隨蜂收野蜜，尋麝採生香。更憶前年醉，松花滿石牀。
送客歸湘楚 張祜 
無辭一杯酒，昔日與君深。秋色換歸鬢，曙光生別心。桂花山廟冷，楓樹水樓陰。此路千餘里，應勞楚客吟。
洛陽感寓 張祜 
擾擾都城曉四開，不關名利也塵埃。千門甲第身遙入，萬里銘旌死後來。洛水暮煙橫莽蒼，邙山秋日露崔嵬。須知此事堪爲鏡，莫遣黃金漫作堆。
從軍行 張祜 
少年金紫就光輝，直指邊城虎翼飛。一卷旌收千騎虜，萬全身出百重圍。黃雲斷塞尋鷹去，白草連天射鴈歸。白首漢廷刀筆吏，丈夫功業本相依。
愛妾換馬 一 張祜 
一面妖桃千里蹄，嬌姿駿骨價應齊。乍牽玉勒辭金棧，催整花鈿出繡閨。去日豈無沾袂泣，歸時還有頓銜嘶。嬋娟躞蹀春風裏，揮手搖鞭楊柳隄。
愛妾換馬 二 張祜 
綺閣香銷華廐空，忍將行雨換追風。休憐柳葉雙眉翠，卻愛桃花兩耳紅。侍宴永辭春色裏，趁朝休立漏聲中。恩勞未盡情先盡，暗泣嘶風兩意同。
病宮人 張祜 
佳人臥病動經秋，簾幕繿縿不挂鉤。四體強扶藤夾膝，雙鬟慵插玉搔頭。花顏有幸君王問，藥餌無徵待詔愁。惆悵近來消瘦盡，淚珠時傍枕函流。
觀杭州柘枝 張祜 
舞停歌罷鼓連摧，軟骨仙蛾暫起來。紅罨畫衫纏腕出，碧排方胯背腰來。旁收拍拍金鈴擺，却踏聲聲錦袎摧。看著遍頭香袖褶，粉屏香帕又重隈。
周員外席上觀柘枝 張祜 
畫鼓拖環錦臂攘，小娥雙換舞衣裳。金絲蹙霧紅衫薄，銀蔓垂花紫帶長。鸞影乍迴頭並舉，鳳聲初歇翅齊張。一時欻腕招殘拍，斜斂輕身拜玉郎。
觀楊瑗柘枝 張祜 
促疊蠻鼉引柘枝，卷簷虛帽帶交垂。紫羅衫宛蹲身處，紅錦靴柔踏節時。微動翠蛾拋舊態，緩遮檀口唱新詞。看看舞罷輕雲起，却赴襄王夢裏期。
感王將軍柘枝妓歿 張祜 
寂寞春風舊柘枝，舞人休唱曲休吹。鴛鴦鈿帶拋何處，孔雀羅衫付阿誰。畫鼓不聞招節拍，錦靴空想挫腰肢。今來座上偏惆悵，曾是堂前教徹時。
揚州法雲寺雙檜 張祜 
謝家雙植本圖榮，樹老人因地變更。朱頂鶴知深蓋偃，白眉僧見小枝生。高臨月殿秋雲影，靜入風簷夜雨聲。縱使百年爲上壽，綠陰終借暫時行。
憶游天台寄道流 張祜 
憶昨天台到赤城，幾朝仙籟耳中生。雲龍出水風聲過，海鶴鳴臯日色清。石筍半山移步險，桂花當洞拂衣輕。
寄王尊師 張祜 
天台南洞一靈仙，骨聳冰稜貌瑩然。曾對浦雲長昧齒，重來華表不知年。溪橋晚下玄龜出，草露朝行白鹿眠。猶憶夜深華蓋上，更無人處話丹田。
公子行 張祜 
錦堂晝永繡簾垂，立却花驄待出時。紅粉美人擎酒勸，青衣年少臂鷹隨。輕將玉杖敲花片，旋把金鞭約柳枝。近地獨遊三五騎，等閑行傍曲江池。
寓懷寄蘇州劉郎中 張祜 
一聞周召佐明時，西望都門強策羸。天子好文才自薄，諸侯力薦命猶奇。賀知章口徒勞說，孟浩然身更不疑。唯是勝遊行未遍，欲離京國尚遲遲。
和杜牧之齊山登高 張祜 
秋溪南岸菊霏霏，急管煩弦對落暉。紅葉樹深山徑斷，碧雲江靜浦帆稀。不堪孫盛嘲時笑，願送王弘醉夜歸。流落正憐芳意在，砧聲徒促授寒衣。
題于越亭 張祜 
扁舟亭下駐煙波，十五年遊重此過。洲觜露沙人渡淺，樹稍藏竹鳥啼多。山銜落照欹紅蓋，水蹙斜文捲綠羅。腸斷中秋正圓月，夜來誰唱異鄉歌。
秋夜登潤州慈和寺上方 張祜 
清夜浮埃暫歇鄽，塔輪金照露華鮮。人行中路月生海，鶴語上方星滿天。樓影半連深岸水，鐘聲寒徹遠林煙。僧房閉盡下樓去，一半夢魂離世緣。
寄獻蕭相公 張祜 
東去江干是勝遊，鼎湖興望不堪愁。謝安近日違朝旨，傅說當時允帝求。暫向聊城飛一箭，長爲滄海繫扁舟。分明此事無人見，白首相看未肯休。
哭京兆龐尹 張祜 
楊子江頭昔共迷，一爲京兆隔雲泥。故人昨日同時弔，舊馬今朝別處嘶。向壁愁眉無復畫，扶牀稚齒已能啼。也知世路名堪貴，誰信莊周論物齊。
送周尚書赴滑臺 張祜 
楚謠襦袴整三年，喉舌新恩下九天。鼓角雄都分節鉞，蛇龍舊國罷樓船。崑河已在兵鈐內，堂柳空留鶴嶺前。多病無由酬一顧，鄢陵千騎去翩翩。
和杜使君九華樓見寄 張祜 
孤城高柳曉鳴鴉，風簾半鉤清露華。九峰聚翠宿危檻，一夜孤光懸冷沙。出岸遠暉帆欲落，入谿寒影鴈差斜。杜陵歸去春應早，莫厭青山謝朓家。
送人歸蜀 張祜 
錦城春色泝江源，三峽經過幾夜猨。紅樹兩厓開霽色，碧巖千仞漲波痕。蕭蕭暮雨荆王夢，漠漠春煙蜀帝魂。長怨相如留滯處，富家還憶卓王孫。
酬答柳宗言秀才見贈 張祜 
南下天台厭絕冥，五湖波上汎如萍。江鷗自戲爲蹤跡，野鹿閑驚是性靈。任子偶垂滄海釣，戴逵虛認少微星。金門後俊徒相唁，且爲人間寄茯苓。
題杭州天竺寺 張祜 
西南山最勝，一界是諸天。上路穿巖竹，分流入寺泉。躡雲丹井畔，望月石橋邊。洞壑江聲遠，樓臺海氣連。塔明春嶺雪，鐘散暮松煙。何處去猶恨，更看峰頂蓮。
題杭州靈隱寺 張祜 
峰巒開一掌，朱檻幾環延。佛地花分界，僧房竹引泉。五更樓下月，十里郭中煙。後塔聳亭後，前山橫閣前。溪沙涵水靜，澗石點苔鮮。好是呼猨久，西巖深響連。
中秋夜杭州翫月 張祜 
萬古太陰精，中秋海上生。鬼愁緣辟照，人愛爲高明。歷歷華星遠，霏霏薄暈縈。影流江不盡，輪曳谷無聲。似鏡當樓曉，如珠出浦盈。岸沙全借白，山木半含清。小檻循環看，長堤蹋陣行。殷勤未歸客，煙水夜來情。
高閑上人 張祜 
座上辭安國，禪房戀沃州。道心黃葉老，詩思碧雲秋。卷軸朝廷餞，書函內庫收。陶欣入社叟，生怯論經儔。日色屏初揭，風聲筆未休。長波溢海岸，大點出嵩丘。不絕羲之法，難窮智永流。殷勤一牋在，留著看銀鉤。
題靈隱寺師一上人十韻 張祜 
八十空門子，深山土木骸。片衣閑自衲，單食老長齋。道性終能遣，人情少不乖。樔枸居上院，薜荔俯層階。洗鉢前臨水，窺門外有柴。朗吟揮竹拂，高楫曳芒鞋。迸笋斜穿塢，飛泉下噴崖。種花忻土潤，撥石慮沙埋。舊往師招隱，初臨我詠懷。何當緣興翫，更爲表新牌。
投常州從兄中丞 張祜 
扁舟何所往，言入善人邦。舊愛鵬摶海，今聞虎渡江。士因爲政樂，儒爲說詩降。素履冰容靜，新詞玉潤樅。金魚聊解帶，畫鷁稍移樁。邀妓思逃席，留賓命倒缸。史材誰是伍，經術世無雙。廣廈當宏構，洪鐘併待撞。成龍須講邴，展驥莫先龐。應念宗中末，秋螢照一牕。
送王昌涉侍御 張祜 
十里指東平，軍前首出征。諸侯青服舊，御史紫衣榮。入陳梟心死，分圍虎力生。畫時安楚塞，刻日下齊城。號令朝移幕，偷蹤夜斫營。雲梯曾險上，地道慣深行。舉斾招降將，投戈趁敗兵。自慙居虜者，當此立功名。
少年樂 張祜 
二十便封侯，名居第一流。綠鬟深小院，清管下高樓。醉把金船擲，閑敲玉鐙遊。帶盤紅鼴鼠，袍砑紫犀牛。錦袋歸調箭，羅鞋起撥毬。眼前長貴盛，那信世間愁。
華清宮和杜舍人 張祜 
五十年天子，離宮舊粉牆。登封時正泰，御宇日初長。上位先名實，中興事憲章。舉戎輕甲胄，餘地取河湟。道帝玄元祖，儒封孔子王。因緣百司署，藂會一人湯。渭水波搖綠，秦山草半黃。馬頭開夜照，鷹眼利星芒。下箭朱弓滿，鳴鞭皓腕攘。畋思獲呂望，諫祇避周昌。兔迹貪前逐，梟心不早防。幾添鸚鵡勸，頻賜荔支嘗。月鎖千門靜，天高一笛涼。細音搖翠佩，輕步宛霓裳。禍亂根潛結，昇平意遽忘。衣冠逃犬虜，鼙鼓動漁陽。外戚心殊迫，中途事可量。雪埋妃子貌，刃斷祿兒腸。近侍煙塵隔，前蹤輦路荒。益知迷寵佞，惟恨喪忠良。北闕尊明主，南宮遜上皇。禁清餘鳳吹，池冷映龍光。祝壽山猶在，流年水共傷。杜鵑魂厭蜀，蝴蝶夢悲莊。雀卵遺雕栱，蟲絲罥畫梁。紫苔侵壁潤，紅樹閉門芳。守吏齊鴛瓦，耕民得翠璫。歡康昔時樂，講武舊兵場。莫草深巖靄，幽花墜徑香。不堪垂白叟，行折御溝楊。
思歸樂二首 一 張祜 
晚日催弦管，春風入綺羅。杏花如有意，偏落舞衫多。
思歸樂二首 二 張祜 
萬里春應盡，三江鴈亦稀。連天漢水廣，孤客未言歸。
金殿樂 張祜 
入夜秋砧動，千聲起四鄰。不緣樓上月，應爲隴頭人。
牆頭花二首 一 張祜 
蟋蟋鳴洞房，梧桐落金井。爲君裁舞衣，天寒剪刀冷。
牆頭花二首 二 張祜 
妾有羅衣裳，秦王在時作。爲舞春風多，秋來不堪著。
白鼻騧 張祜 
爲底胡姬酒，長來白鼻騧。摘蓮拋水上，郎意在浮花。
楊下採桑 張祜 
飛絲惹綠塵，軟葉對孤輪。今朝入園去，物色強著人。
宮詞二首 一 張祜  唐诗三百首 五言绝句 宫怨
故國三千里，深宮二十年。一聲河滿子，雙淚落君前。
宮詞二首 二 張祜 
自倚能歌日，先皇掌上憐。新聲何處唱，腸斷李延年。
昭君怨二首 一 張祜 
萬里邊城遠，千山行路難。舉頭唯見日，何處是長安。
昭君怨二首 二 張祜 
漢庭無大議，戎虜幾先和。莫羨傾城色，昭君恨最多。
蘇小小歌三首 一 張祜 
車輪不可遮，馬足不可絆。長怨十字街，使郎心四散。
蘇小小歌三首 二 張祜 
新人千里去，故人千里來。剪刀橫眼底，方覺淚難裁。
蘇小小歌三首 三 張祜 
登山不愁峻，涉海不愁深。中擘庭前棗，教郎見赤心。
樹中草 張祜 
青青樹中草，託根非不危。草生樹却死，榮枯君可知。
七里瀨漁家 張祜 
七里垂釣叟，還傍釣臺居。莫恨無姓名，嚴陵不賣魚。
讀曲歌五首 一 張祜 
窗中獨自起，簾外獨自行。愁見蜘蛛織，尋思直到明。
讀曲歌五首 二 張祜 
碓上米不舂，窗中絲罷絡。看渠駕去車，定是無四角。
讀曲歌五首 三 張祜 
不見心相許，徒云脚漫勤。摘荷空摘葉，是底採蓮人。
讀曲歌五首 四 張祜 
窗外山魈立，知渠脚不多。三更機底下，摸著是誰梭。
讀曲歌五首 五 張祜 
郎去摘黃瓜，郎來收赤棗。郎耕種麻地，今作西舍道。
玉樹後庭花 張祜 
輕車何草草，獨唱後庭花。玉座誰爲主，徒悲張麗華。
襄陽樂 張祜  长江
大堤花月夜，長江春水流。東風正上信，春夜特來遊。
自君之出矣 張祜 
自君之出矣，萬物看成古。千尋葶藶枝，爭奈長長苦。
夢江南 張祜  洞庭湖
行吟洞庭句，不見洞庭人。盡日碧江夢，江南紅樹春。
將離岳州留獻徐員外 張祜 
高齋長對酒，下客亦霑魚。不爲江南去，還來郡北居。
題彭澤盧明府新樓 張祜 
碧落新樓迥，清池古樹閑。先賢盡爲宰，空看縣南山。
松江懷古 張祜 
碧樹吳洲遠，青山震澤深。無人蹤范蠡，煙水暮沈沈。
書憤 張祜 
三十未封侯，顛狂遍九州。平生鏌鎁劍，不報小人讎。
首陽行 張祜 
首陽山下路，孤竹節長存。爲問無心草，如何庇本根。
題弋陽館 張祜 
一葉飄然下弋陽，殘霞昏日樹蒼蒼。吳溪漫淬干將劍，却是猨聲斷客腸。
贈李修源 張祜  洞庭湖
岳陽新尉曉衙參，却是傍人意未甘。昨夜與君思賈誼，長沙猶在洞庭南。
元日仗 張祜 
文武千官歲仗兵，萬方同軌奏昇平。上皇一御含元殿，丹鳳門開白日明。
正月十五夜燈 張祜  节日 元宵节 元宵
千門開鎖萬燈名，正月中旬動帝京。三百內人連袖舞，一時天上著詞聲。
上巳樂 張祜 
猩猩血綵繫頭標，天上齊聲舉畫橈。却是內人爭意切，六宮紅袖一時招。
千秋樂 張祜 
八月平時花蕚樓，萬方同樂奏千秋。傾城人看長竿出，一伎初成趙解愁。
大酺樂二首 一 張祜 
車架東來值太平，大酺三日洛陽城。小兒一伎竿頭絕，天下傳呼萬歲聲。
大酺樂二首 二 張祜 
紫陌酺歸日欲斜，紅塵開路薛王家。雙鬟笑說樓前鼓，兩仗爭輪好落花。
寧哥來 張祜 
日映宮城霧半開，太真簾下畏人猜。黃翻綽指向西樹，不信寧哥回馬來。
丁巳年仲冬月江上作 張祜 
南來驅馬渡江濆，消息前年此月聞。唯是賈先生慟哭，不堪天意重陰雲。
杭州開元寺牡丹 張祜 
濃豔初開小藥欄，人人惆悵出長安。風流却是錢塘寺，不踏紅塵見牡丹。
邠娘羯鼓 張祜 
新教邠娘羯鼓成，大酺初日最先呈。冬兒指向貞貞說，一曲乾鳴兩杖輕。
退宮人二首 一 張祜 
開元皇帝掌中憐，流落人間二十年。長說承天門上宴，百官樓下拾金錢。
退宮人二首 二 張祜 
歌喉漸退出宮闈，泣話伶官上許歸。猶說入時歡聖壽，內人初著五方衣。
悖拏兒舞 張祜 
春風南內百花時，道唱梁州急遍吹。揭手便拈金椀舞，上皇驚笑悖拏兒。
題靈徹上人舊房 張祜 
寂寞空門支道林，滿堂詩板舊知音。秋風吹葉古廊下，一半繩牀燈影深。
贈內人 張祜  唐诗三百首 七言绝句 宫怨 女子
禁門宮樹月痕過，媚眼唯看宿燕窠。斜拔玉釵燈影畔，剔開紅焰救飛蛾。
折楊柳枝二首 一 張祜 
莫折宮前楊柳枝，玄宗曾向笛中吹。傷心日暮煙霞起，無限春愁生翠眉。
折楊柳枝二首 二 張祜 
凝碧池邊斂翠眉，景陽樓下綰青絲。那勝妃子朝元閣，玉手和煙弄一枝。
華清宮四首 一 張祜 
風樹離離月稍明，九天龍氣在華清。宮門深鎖無人覺，半夜雲中羯鼓聲。
華清宮四首 二 張祜 
天闕沈沈夜未央，碧雲仙曲舞霓裳。一聲玉笛向空盡，月滿驪山宮漏長。
華清宮四首 三 張祜 
紅樹蕭蕭閣半開，上皇曾幸此宮來。至今風俗驪山下，村笛猶吹阿濫堆。
華清宮四首 四 張祜 
水遶宮牆處處聲，殘紅長綠露華清。武皇一夕夢不覺，十二玉樓空月明。
聽崔莒侍御葉家歌 張祜 
宛羅重縠起歌筵，活鳳生花動碧煙。一聲唱斷無人和，觸破秋雲直上天。
讀老莊 張祜 
等閑緝綴閑言語，誇向詩人喚作詩。昨日偶拈莊老讀，萬尋山上一毫釐。
偶題 張祜 
古來名下豈虛爲，李白顛狂自稱時。唯恨世間無賀老，謫仙長在沒人知。
別玉華僊侶 張祜 
遶舍煙霞爲四鄰，寒泉白石日相親。塵機不盡住不得，珍重玉山山上人。
汴上送客 張祜 
河流西下鴈南飛，楚客相逢淚濕衣。張翰思歸何太切，扁舟不住又東歸。
秋時送鄭侍御 張祜 
離鴻聲怨碧雲淨，楚瑟調高清曉天。盡日相看俱不語，西風搖落數枝蓮。
夜宿湓浦逢崔昇 張祜 
江流不動月西沈，南北行人萬里心。況是相逢鴈天夕，星河寥落水雲深。
集靈臺二首 一 張祜  唐诗三百首 写人 七言绝句 讽刺
日光斜照集靈臺，紅樹花迎曉露開。昨夜上皇新授籙，太真含笑入簾來。
集靈臺二首 二 張祜  唐诗三百首 写人 七言绝句 讽刺
虢國夫人承主恩，平明騎馬入宮門。却嫌脂粉汚顏色，淡掃蛾眉朝至尊。
感歸 張祜 
行却江南路幾千，歸來不把一文錢。鄉人笑我窮寒鬼，還似襄陽孟浩然。
偶作 張祜 
徧識青霄路上人，相逢秖是語逡巡。可勝飲盡江南酒，歲月猶殘李白身。
勸飲酒 張祜 
燒得硫黃漫學仙，未勝長付酒家錢。竇常不喫齊推樂，却在人間八十年。
阿䳰湯 張祜 
月照宮城紅樹芳，綠窗燈影在雕梁。金輿未到長生殿，妃子偷尋阿䳰湯。
太真香囊子 張祜 
蹙金妃子小花囊，銷耗胸前結舊香。誰爲君王重解得，一生遺恨繫心腸。
雨霖鈴 張祜 
雨霖鈴夜却歸秦，猶見張徽一曲新。長說上皇和淚教，月明南內更無人。
聽歌二首 一 張祜 
兒郎漫說轉喉輕，須待情來意自生。只是眼前絲竹和，大家聲裏唱新聲。
聽歌二首 二 張祜 
十二年前邊塞行，坐中無語歎歌情。不堪昨夜先垂淚，西去陽關第一聲。
聽箏 張祜 
十指纖纖玉筍紅，鴈行輕遏翠弦中。分明似說長城苦，水咽雲寒一夜風。
王家琵琶 張祜 
金屑檀槽玉腕明，子弦輕撚爲多情。只愁拍盡涼州破，畫出風雷是撥聲。
李家柘枝 張祜 
紅鉛拂臉細腰人，金繡羅衫軟著身。長恐舞時殘拍盡，却思雲雨更無因。
楚州韋中丞箜篌 張祜 
千重鉤鎖撼金鈴，萬顆真珠瀉玉瓶。恰值滿堂人欲醉，甲光纔觸一時醒。
邊上逢歌者 張祜 
垂老秋歌出塞庭，遏雲相付舊秦青。少年翻擲新聲盡，却向人前側耳聽。
馬嵬歸 張祜 
雲愁鳥恨驛坡前，孑孑龍旗指望賢。無復一生重語事，柘黃衫袖掩潸然。
塞上聞笛 張祜 
一夜梅花笛裏飛，冷沙晴檻月光輝。北風吹盡向何處，高入塞雲燕鴈稀。
經舊遊 張祜 
去年來送行人處，依舊蟲聲古岸南。斜日照溪雲影斷，水葓花穗倒空潭。
東山寺 張祜 
寒色蒼蒼老栢風，石苔清滑露光融。半夜四山鐘磬盡，水精宮殿月玲瓏。
峰頂寺 張祜 
月明如水山頭寺，仰面看天石上行。夜半深廊人語定，一枝松動鶴來聲。
題金陵渡 張祜  唐诗三百首 抒情 七言绝句 旅途
金陵津渡小山樓，一宿行人自可愁。潮落夜江斜月裏，兩三星火是瓜州。
縱遊淮南 張祜 
十里長街市井連，月明橋上看神仙。人生只合揚州死，禪智山光好墓田。
登樂遊原 張祜 
幾年詩酒滯江干，水積雲重思萬端。今日南方惆悵盡，樂遊原上見長安。
過石頭城 張祜 
纍纍墟墓葬西原，六代同歸蔓草根。唯是歲華流盡處，石頭城下水千痕。
容兒鉢頭 張祜 
爭走金車叱鞅牛，笑聲唯是說千秋。兩邊角子羊門裏，猶學容兒弄鉢頭。
熱戲樂 張祜 
熱戲爭心劇火燒，銅槌暗熱不相饒。上皇失喜寧王笑，百尺幢竿果動搖。
題酸棗驛前碑 張祜 
蒼苔古澀自雕疎，誰道中郎筆力餘。長愛當時遇王粲，每來碑下不關書。
題朱兵曹山居 張祜 
朱氏西齋萬卷書，水門山闊自高疎。我來穿穴非無意，願向君家作壁魚。
題畫僧二首 一 張祜 
骨峭情高彼岸人，一杯長泛海爲津。僧儀又入清流品，却恐前生是許詢。
題畫僧二首 二 張祜 
瘦頸隆肩碧眼生，翰林親讚虎頭能。終年不語看如意，似證禪心入大乘。
題御溝 張祜 
萬樹垂楊拂御溝，溶溶漾漾遶神州。都緣濟物心無阻，從此恩波處處流。
題青龍寺 張祜 
二十年沈滄海間，一遊京國也應閑。人人盡到求名處，獨向青龍寺看山。
硫黃 張祜 
一粒硫黃入貴門，寢堂深處問玄言。時人盡說韋山甫，昨日餘干弔子孫。
櫻桃 張祜 
石榴未拆梅猶小，愛此山花四五株。斜日庭前風嬝嬝，碧油千片漏紅珠。
酬凌秀才惠枕 張祜 
八寸黃楊惠不輕，虎頭光照簟文清。空心想此緣成夢，拔劍燈前一夜行。
感春申君 張祜 
薄俗何心議感恩，諂容卑迹賴君門。春申還道三千客，寂寞無人殺李園。
孟才人歎 張祜 
偶因歌態詠嬌嚬，傳唱宮中十二春。却爲一聲河滿子，下泉須弔舊才人。
聽簡上人吹蘆管三首 一 張祜 
蜀國僧吹蘆一枝，隴西游客淚先垂。至今留得新聲在，却爲中原人不知。
聽簡上人吹蘆管三首 二 張祜 
細蘆僧管夜沈沈，越鳥巴猨寄恨吟。吹到耳邊聲盡處，一條絲斷碧雲心。
聽簡上人吹蘆管三首 三 張祜 
月落江城樹繞鴉，一聲蘆管是天涯。分明西國人來說，赤佛堂西是漢家。
聽岳州徐員外彈琴 張祜 
玉律潛符一古琴，哲人心見聖人心。盡日南風似遺意，九疑猨鳥滿山吟。
鉤弋夫人詞 張祜 
惆悵雲陵事不迴，萬金重更築仙臺。莫言天上無消息，猶是夫人作鳥來。
悲納鐵 張祜 
長聞爲政古諸侯，使佩刀人盡佩牛。誰謂今來正耕墾，却銷農器作戈矛。
胡渭州 張祜  长江
亭亭孤月照行舟，寂寂長江萬里流。鄉國不知何處是，雲山漫漫使人愁。
楓橋 張祜 
長洲苑外草蕭蕭，卻算游城歲月遙。唯有別時今不忘，暮煙疎雨過楓橋。
句 張祜 
萬國見清道，一身成白頭。此地榮辱盛，豈宜山中人。椿兒遶樹春園裏，桂子尋花夜月中。一身扶杖二兒隨。夏雨蓮苞破，秋風桂子彫。杜鵑花發杜鵑叫，烏臼花生烏臼啼。茶風無奈筆，酒禿不勝簪。
荅李昌期 楊洵美 
三山載羣仙，峨峨鹹浪中。雲衣剪不得，此路安可從。我生亦何事，出門如飛蓬。白日又黃昏，所悲瑤草空。蟲聲故鄉夢，枕上禾黍風。
宮詞 長孫翱 
一道甘泉接御溝，上皇行處不曾秋。誰言水是無情物，也到宮前咽不流。
和于中丞登越王樓見寄 盧求 
高情推謝守，善政屬綿州。未落紫泥詔，閑登白雪樓。晴江如送日，寒嶺鎮迎秋。滿壁朝天士，唯予不繫舟。
雨 歐陽衮 
細雨弄春陰，餘寒入晝深。山姿輕薄霧，煙色澹幽林。鹿踐莓苔滑，魚牽水荇沈。懷情方未已，清酒漫須斟。
田家 歐陽衮 
黯黯日將夕，牛羊村外來。巖阿青氣發，籬落杏花開。草木應初感，鶬鶊亦已催。晚間春作好，行樂不須猜。
神光寺 歐陽衮 
香剎懸青磴，飛樓界碧空。石門棲怖鴿，慈塔繞歸鴻。有法將心鏡，無名屬性通。從來樂幽寂，尋覓未能窮。
和項斯遊頭陀寺上方 歐陽衮 
步入桃源裏，晴花更滿枝。峰迴山意曠，林杳竹光遲。遠寺尋龍藏，名香發雁池。間能將遠語，況及上陽時。
秦原道中 歐陽衮 
分險架長瀾，斜梁控夕巒。宿雲依嶺斷，初月入江寒。緇化秦裘敝，塵驚漢策殘。無言倦行旅，遙路屬時難。
月峰寺憶理公 歐陽衮 
共來江海上，清論一宵同。禪榻渾依舊，心期浩已空。驚春花落樹，聞梵澗搖風。二諦欣咨啓，還應夢寐通。
寄陳去疾進士 歐陽衮 
放跡疑辭垢，棲心亦道門。玄言蘿幌馥，詩思竹爐溫。解帶搖花落，彈琴散鳥喧。江山茲夕意，唯有素交存。
聽郢客歌陽春白雪 歐陽衮 
寂聽郢中人，高歌已絕倫。臨風飄白雪，向日奏陽春。調雅偏盈耳，聲長杳入神。連連貫珠並，嬝嬝遏雲頻。度曲知難和，凝情想任真。周郎如賞羨，莫使滯芳晨。
南澗寺 歐陽衮 
春寺無人亂鳥啼，藤蘿陰磴野僧迷。雲藏古壁遺龍象，草沒香臺抱鹿麛。松籟泠泠疑梵唄，柳煙歷歷見招提。爲耽寂樂親禪侶，莫怪閑行費馬蹄。
奉和大梁相公重九日軍中宴會之什 裴夷直 
今古同嘉節，歡娛但異名。陶公緣綠醑，謝傅爲蒼生。酒泛金英麗，詩通玉律清。何言辭物累，方繫萬人情。
奉和大梁相公同張員外重九日宴集 裴夷直 
重九思嘉節，追歡從謝公。酒清欺玉露，菊盛愧金風。不待秋蟾白，須沈落照紅。更將門下客，酬和管弦中。
同樂天中秋夜洛河翫月二首 一 裴夷直 
清洛半秋懸璧月，綵船當夕泛銀河。蒼龍頷底珠皆沒，白帝心邊鏡乍磨。海上幾時霜雪積，人間此夜管弦多。須知天地爲鑪意，盡取黃金鑄作波。
同樂天中秋夜洛河翫月二首 二 裴夷直 
不熱不寒三五夕，晴川明月正相臨。千珠競沒蒼龍頷，一鏡高懸白帝心。幾處淒涼緣地遠，有時惆悵值雲陰。如何清洛如清晝，共見初升又見沈。
和邢郎中病中重陽強遊樂遊原 裴夷直 
嘉晨令節共陶陶，風景牽情並不勞。曉日整冠蘭室靜，秋原騎馬菊花高。晴光一一呈金剎，詩思浸浸逼水曹。何必銷憂憑外物，祗將清韻敵春醪。
觀淬龍泉劒 裴夷直 
歐冶將成器，風胡幸見逢。發硎思剸玉，投水化爲龍。詎肯藏深匣，終朝用刜鐘。蓮花生寶鍔，秋日勵霜鋒。鍊質纔三尺，吹毛過百重。擊磨如不倦，提握願長從。
春色滿皇州 裴夷直 
寒銷山水地，春遍帝王州。北闕晴光動，南山喜氣浮。夭紅粧暖樹，急綠走陰溝。思婦開香閣，王孫上玉樓。氛氳直城北，駘蕩曲江頭。今日靈臺下，翻然却是愁。
亞夫碎玉斗 裴夷直 
雄謀竟不決，寶玉終不愛。倏爾霜刃揮，颯然春冰碎。飛光動旗幟，散響驚環珮。霜灑繡障前，星流錦筵內。圖王業已失，爲虜言空悔。獨有青史中，英風觀千載。
揚州寄諸子 裴夷直 
千里隔烟波，孤舟宿何處？遙思耿不眠，淮南夜風雨。
酬盧郎中遊寺見招不遇 裴夷直 
偶出送山客，不知遊梵宮。秋光古松下，誰伴一仙翁。
寓言 裴夷直 
秋樹却逢暖，未凋能幾時。何須尚松桂，搖動暫青枝。
發交州日留題解鍊師房 裴夷直 
久喜房廊接，今成道路賒。明朝回首處，此地是天涯。
令和州買松 裴夷直 
好覓凌霜質，仍須帶雨栽。須知剖竹日，便是看松來。
和周侍御洛城雪 裴夷直 
天街飛轡踏瓊英，四顧全疑在玉京。一種相如抽祕思，兔園那比鳳凰城。
奉和大梁相公送人二首 一 裴夷直 
謝公日日傷離別，又向西堂送阿連。想到越中秋已盡，鏡河應羨月團圓。
奉和大梁相公送人二首 二 裴夷直 
北津楊柳迎烟綠，南岸闌干映水紅。君到襄陽渡江處，始應回首憶羊公。
送王繢 裴夷直 
翠羽長將玉樹期，偶然飛下肯多時。翩翩一路嵐陰晚，却入青葱宿舊枝。
贈美人琴絃 裴夷直 
應從玉指到金徽，萬態千情料可知。今夜燈前湘水怨，殷勤封在七條絲。
病中知皇子陂荷花盛發寄王繢 裴夷直 
十里蓮塘路不賒，病來簾外是天涯。煩君四句遙相寄，應得詩中便看花。
戲唐仁烈 裴夷直 
自知年幾偏應少，先把屠蘇不讓春。儻更數年逢此日，還應惆悵羨他人。
上下七盤二首 一 裴夷直 
斗回山路掩皇州，二載歡娛一望休。從此萬重青嶂合，無因更得重回頭。
上下七盤二首 二 裴夷直 
商山半月雨漫漫，偶值新晴下七盤。山似換來天似洗，可憐風日到長安。
八月十五日夜 裴夷直 
去年今夜在商州，還爲清光上驛樓。宛是依依舊顏色，自憐人換幾般愁。
夜意 裴夷直 
蕭疎盡地林無影，浩蕩連天月有波。獨立空亭人睡後，洛橋風便水聲多。
窮冬曲江閑步 裴夷直 
雪盡南坡鴈北飛，草根春意勝春暉。曲江永日無人到，獨遶寒池又獨歸。
臨水 裴夷直 
一見心原斷百憂，益知身世兩悠悠。江亭獨倚闌干處，人亦無言水自流。
江上見月懷古 裴夷直 
月上江平夜不風，伏波遺跡半成空。今宵倍欲悲陵谷，銅柱分明在水中。
寄婺州李給事二首 一 裴夷直 
心盡玉皇恩已遠，跡留江郡宦應孤。不知壯氣今何似，猶得凌雲貫日無。
寄婺州李給事二首 二 裴夷直 
瘴鬼翻能念直心，五年相遇不相侵。目前唯有思君病，無底滄溟未是深。
遣意 裴夷直 
梧桐墜露悲先朽，松桂凌霜倚後枯。不是世間長在物，蹔分貞脆竟何殊。
戲酬惟賞上人 裴夷直 
師是浮雲無著身，我居塵網敢相親。應從海上秋風便，偶自飛來不爲人。
留客 裴夷直 
青梅欲熟笋初長，嫩綠新陰遶砌涼。湖館翛然無俗客，白衣居士且匡牀。
別蘄春王判官 裴夷直 
四十年來[真]久故，三千里外暫相逢。今日一杯成遠別，烟波眇眇恨重重。
將發循州社日於所居館宴送 裴夷直 
浪花如雪疊江風，社過高秋萬恨中。明日便隨江燕去，依依俱是故巢空。
泛溪 朱慶餘 
曲渚迴花舫，生衣臥向風。鳥飛溪色裏，人語棹聲中。餘卉纔分影，新蒲自作叢。前灣更幽絕，雖淺去猶通。
上宣州沈大夫 朱慶餘 
科名繼世古來稀，高步何年下紫微。帝命幾曾移重鎮，時清猶望領春闈。登朝舊友常思見，開幕賢人併望歸。今日得遊風化地，却回滄海有光輝。
宿道士觀 朱慶餘 
堂閉僊人影，空壇月露初。閑聽道家子，盥漱讀靈書。
題僊遊寺 朱慶餘 
石抱龍堂蘚石乾，山遮白日寺門寒。長松瀑布饒奇狀，曾有仙人駐鶴看。
宮詞 朱慶餘  唐诗三百首 七言绝句 宫怨 写景
寂寂花時閉院門，美人相並立瓊軒。含情欲說宮中事，鸚鵡前頭不敢言。
公子行 朱慶餘 
閑從結客冶遊時，忘却紅樓薄暮期。醉上黃金堤上去，馬鞭捎斷綠楊絲。
尋古觀 朱慶餘 
僊觀曾過知不遠，花藏石室杳難尋。泉邊白鹿聞人語，看過天壇漸入深。
上張水部 朱慶餘 
出入門闌久，兒童亦有情。不忘將姓字，常說向公卿。每許連牀坐，仍容並馬行。恩深轉無語，懷抱甚分明。
鳳翔西池與賈島納涼 朱慶餘 
四面無炎氣，清池闊復深。蝶飛逢草住，魚戲見人沉。拂石安茶器，移牀選樹陰。幾迴同到此，盡日得閑吟。
上汴州令狐相公 朱慶餘 
罷相恩猶在，那容處靜司。政嚴初領節，名重更因詩。公事巡營外，戎裝拜勅時。恭聞長與善，應念出身遲。
送于中丞入蕃冊立 朱慶餘 
上馬生邊思，戎裝別衆僚。雙旌銜命重，空磧去程遙。迥沒沙中樹，孤飛雪外鵰。蕃庭過冊禮，幾日却回朝。
送韋校書佐靈州幕 朱慶餘 
共知行處樂，猶惜此時分。職已爲書記，官曾校典墳。寒城初落葉，高戍遠生雲。邊事何須問，深謀祗在君。
發鳳翔後塗中懷田少府 朱慶餘 
識君春未半，意欲住經秋。見酒連詩句，逢花跋馬頭。別來唯獨宿，夢裏尚同游。所在求飱過，無因離得愁。
雪夜與真上人宿韓協律宅 朱慶餘 
斜雪微霑砌，空堂夜語清。逆風聽漏短，回燭向樓明。盥漱隨禪伴，謳吟得野情。此歡那敢忘，世貴丈夫名。
與賈島顧非熊無可上人宿萬年姚少府宅 朱慶餘 
莫厭通宵坐，貧中會聚難。堂虛雪氣入，燈在漏聲殘。役思因生病，當禪豈覺寒。開門各有事，非不惜餘歡。
震爲蒼筤竹 朱慶餘 
爲擢東方秀，修然異衆筠。青蒼纔映粉，蒙密正含春。嫩籜霑微雨，幽根絕細塵。乍憐分徑小，偏覺帶煙新。結實皆留鳳，垂陰似庇人。顧唯竿在手，深水掛頳鱗。
題青龍寺 朱慶餘 
寺好因崗勢，登臨值夕陽。青山當佛閣，紅葉滿僧廊。竹色連平地，蟲聲在上方。最憐東面靜，爲近楚城牆。
夏日題武功姚主簿 朱慶餘 
亭午無公事，垂簾樹色間。僧來茶竈動，吏去印牀閑。傍竹行尋巷，當門立看山。吟詩老不倦，未省話官班。
送張景宣下第東歸 朱慶餘 
歸省值花時，閑吟落第詩。高情憐道在，公論覺才遺。春雨連淮暗，私船過馬遲。離心可惆悵，爲有入城期。
送顧非熊下第歸 朱慶餘 
但取詩名遠，寧論下第頻。惜爲今日別，共受幾年貧。聽雨宿吳寺，過江逢越人。知從本府薦，秋晚又辭親。
尋賈島所居 朱慶餘 
求閑身未得，此日到京東。獨在鐘聲外，相逢樹色中。誰言人漸老，所向意皆同。月上因留宿，移牀對藥叢。
送李侍御入蕃 朱慶餘 
遠使隨雙節，新官屬外臺。戎裝非好武，書記本多才。移帳依泉宿，迎人帶雪來。心知玉關道，稀見一花開。
送韓校書赴江西幕 朱慶餘 
從軍五湖外，終是稱詩人。酒後愁將別，塗中過却春。山橋槲葉暗，水館燕巢新。驛舫迎應遠，京書寄自頻。野情隨到處，公務日關身。久共趨名利，龍鍾獨滯秦。
題寄王秘書 朱慶餘 
唯求買藥價，此外更無機。扶病看紅葉，辭官著白衣。斷籬通野徑，高樹蔭鄰扉。時復留僧宿，餘人得見稀。
山居 朱慶餘 
歸來青壁下，又見滿籬霜。轉覺琴齋靜，閑從菊地荒。山泉共鹿飲，林果讓僧嘗。時復收新藥，隨雲過石梁。
重過惟貞上人院 朱慶餘 
老去唯求靜，都忘外學名。掃牀秋葉滿，對客遠雲生。香閤閑留宿，晴階暖共行。窗西暮山色，依舊入詩情。
與石晝秀才過普照寺 朱慶餘 
問人知寺路，松竹暗春山。潭黑龍應在，巢空鶴未還。經年爲客倦，半日與僧閑。更共嘗新茗，聞鐘笑語間。
題任處士幽居 朱慶餘 
惜與幽人別，停舟對草堂。湖雲侵臥位，杉露滴茶牀。山月吟時在，池花覺後香。生涯無一物，誰與讀書糧。
將之上京別淮南書記李侍御 朱慶餘 
心地偶相見，語多爲別難。詩成公府晚，路入翠微寒。逢石自應坐，有花誰共看。身爲當去鴈，雲盡到長安。
韓協律相送精舍讀書四韻奉寄呈陸補闕 朱慶餘 
白鶴西山別，更看上去船。遙知尋寺路，應念宿江煙。到處無閑日，迴期已隔年。何因陪夜坐，清論諫臣邊。
過蘇州曉上人院 朱慶餘 
夏滿律當清，無中景自生。移松不避遠，取石亦親行。經案離時少，繩牀著處平。若將林下比，應只欠泉聲。
送僧遊縉雲 朱慶餘 
但望青山去，何山不是緣。寺幽堪講律，月冷稱當禪。水落無風夜，猨吟欲雨天。尋師若有路，終作緩歸年。
杭州盧錄事山亭 朱慶餘 
山色滿公署，到來詩景饒。解衣臨曲榭，隔竹見紅蕉。清漏焚香夕，輕嵐視事朝。靜中看鎖印，高處見迎潮。曳履庭蕪近，當身樹葉飄。傍城餘菊在，步入一僊瓢。
送品上人入秦 朱慶餘 
獨去何人見，林塘共寂寥。生緣聞磬早，覺路出塵遙。江雪霑新草，秦園發故條。心知禪定處，石室對芭蕉。
題薔薇花 朱慶餘 
四面垂條密，浮陰入夏清。綠攢傷手刺，紅墮斷腸英。粉著蜂鬚膩，光凝蝶翅明。雨中看亦好，況復值初晴。
和劉補闕秋園寓興之什十首 一 朱慶餘 
閑園清氣滿，新興日堪追。隔水蟬鳴後，當簷鴈過時。雨餘槐穟重，霜近藥苗衰。不以朝簪貴，多將野客期。
和劉補闕秋園寓興之什十首 二 朱慶餘 
誰言高靜意，不異在衡茅。竹冷人離洞，天晴鶴出巢。深籬藏白菌，荒蔓露青匏。幾見中宵月，清光墜樹梢。
和劉補闕秋園寓興之什十首 三 朱慶餘 
逍遙人事外，杖屨入杉蘿。草色寒猶在，蟲聲晚漸多。靜逢山鳥下，幽稱野僧過。幾許新開菊，閑從落葉和。
和劉補闕秋園寓興之什十首 四 朱慶餘 
留情清景宴，朝罷有餘閑。蝶散紅蘭外，螢飛白露間。牆高微見寺，林靜遠分山。吟足期相訪，殘陽自掩關。
和劉補闕秋園寓興之什十首 五 朱慶餘 
深齋嘗獨處，詎肯厭秋聲。翠篠寒愈靜，孤花晚更明。每因逢石坐，多見抱書行。入夜聽疎杵，遙知耿此情。
和劉補闕秋園寓興之什十首 六 朱慶餘 
蒼翠經宵在，園廬景自深。風淒欲去燕，月思向來砧。碧石當莎逕，寒煙冒竹林。桮瓢閑寄詠，清絕是知音。
和劉補闕秋園寓興之什十首 七 朱慶餘 
門巷唯苔蘚，誰言不稱貧。臺閑人下晚，果熟鳥來頻。石脈潛通井，松枝靜離塵。殘蔬得晴後，又見一番新。
和劉補闕秋園寓興之什十首 八 朱慶餘 
捲簾天色靜，近瀨覺衣單。蕉葉猶停翠，桐陰已爽寒。雲從高處望，琴愛靜時彈。正去重陽近，吟秋意未闌。
和劉補闕秋園寓興之什十首 九 朱慶餘 
竹逕通鄰圃，清深稱獨遊。蟲絲交影細，藤子墜聲幽。積潤苔紋厚，迎寒薺葉稠。閑來尋古畫，未廢執茶甌。
和劉補闕秋園寓興之什十首 十 朱慶餘 
風物已蕭颯，晚煙生霽容。斜分紫陌樹，遠隔翠微鐘。宿客論文靜，閑燈落燼重。無窮林下意，真得古人風。
上翰林蔣防舍人 朱慶餘 
清重可過知內制，從前禮絕外庭人。看花在處多隨駕，召宴無時不及旬。馬自賜來騎覺穩，詩緣得後意長新。應憐獨在文場久，十有餘年浪過春。
上翰林李舍人 朱慶餘 
記得早年曾拜識，便憐孤進賞文章。免令汩沒慙時輩，與作聲名徹舉場。一自鳳池承密旨，今因世路接餘光。雲泥雖隔思長在，縱使無成也不忘。
題章正字道正新居 朱慶餘 
獨在御樓南畔住，生涯還似舊時貧。全無竹可侵行逕，一半花猶屬別人。吟處不妨嫌鼓鬧，眼前唯稱與僧鄰。近來漸覺青莎巷，車馬過從已有塵。
送李餘及第歸蜀 朱慶餘 
從得高科名轉盛，亦言歸去滿城知。發時誰不開筵送，到處人爭與馬騎。劍路紅蕉明棧閣，巴村綠樹蔭神祠。鄉中後輩遊門館，半是來求近日詩。
送唐中丞開淘西湖夏日遊泛因書示郡人 朱慶餘  西湖
萍岸新淘見碧霄，中流相去忽成遙。空餘孤嶼來詩景，無復橫槎礙柳條。紅斾路幽山翠濕，錦帆風起浪花飄。共知浸潤同雷澤，何慮川源有旱苗。
過舊宅 朱慶餘 
古巷戟門誰舊宅，早曾聞說屬官家。更無新燕來巢屋，唯有閑人去看花。空廐欲摧塵滿櫪，小池初涸草侵沙。榮華事歇皆如此，立馬踟躕到日斜。
鄂渚送白舍人赴杭州 朱慶餘 
豈知鸚鵡洲邊路，得見鳳皇池上人。從此不同諸客禮，故鄉西與郡城鄰。
題崔駙馬林亭 朱慶餘 
選居幽近御街東，易得詩人聚會同。白練鳥飛深竹裏，朱弦琴在亂書中。亭開山色當高枕，樓靜簫聲落遠風。何事宦塗猶寂寞，都緣清苦道難通。
贈韓協律 朱慶餘 
永日微吟在竹前，骨清唯愛漱寒泉。門閑多有投文客，身病長無買藥錢。嶺寺聽猨頻獨宿，湖亭避宴動經年。親知盡怪疎榮祿，的是將心暗學禪。
自蕭關望臨洮 朱慶餘 
玉關西路出臨洮，風卷邊沙入馬毛。寺寺院中無竹樹，家家壁上有弓刀。惟憐戰士垂金甲，不尚游人著白袍。日暮獨吟秋色裏，平原一望戍樓高。
送崔約下第歸淮南覲省 朱慶餘 
遠憶拜親留不住，出門行計與誰同。程塗半是依船上，請謁多愁值雨中。堰水靜連隄樹綠，村橋時映野花紅。迴期須及來春事，莫便江邊逐釣翁。
羽林郎 朱慶餘 
紫髯年少奉恩初，直閤將軍盡不如。酒後引兵圍百草，風前駐斾領邊書。宅將公主同時賜，官與中郎共日除。大笑魯儒年四十，腰間猶未識金魚。
歸故園 朱慶餘 
桑柘駢闐數畝間，門前五柳正堪攀。尊中美酒長須滿，身外浮名總是閑。竹逕有時風爲掃，柴門無事日常關。於焉已是忘機地，何用將金別買山。
同友人看花 朱慶餘 
尋花不問春深淺，縱是殘紅也入詩。每箇樹邊行一匝，誰家園裏最多時。
早發廬江塗中遇雪寄李侍御 朱慶餘 
蘆葦聲多雁滿陂，濕雲連野見山稀。遙知將吏相逢處，半是春城賀雪歸。
劉補闕西亭晚宴 朱慶餘 
蟲聲已盡菊花乾，共立松陰向晚寒。對酒看山俱惜去，不知斜月下欄干。
送長安羅少府 朱慶餘 
科名再得年猶少，今日休官更覺賢。去國已辭趨府伴，向家還入渡江船。雪晴新雁斜行出，潮落殘雲遠色鮮。在處若逢山水住，到時應不及秋前。
林下招胡長官 朱慶餘 
語低清貌似休糧，稱著朱衣入草堂。銷暑近來無別物，桂陰當午滿繩牀。
題王丘長史宅 朱慶餘 
更無人吏在門前，不似居官似學僊。藥氣暗侵朝服上，花陰晚到簿書邊。玉琴閑把看山坐，筒簟長鋪與客眠。時見街中騎瘦馬，低頭只是爲詩篇。
哭胡遇 朱慶餘 
尋僧昨日尚相隨，忽見緋幡意可知。題處舊詩休更讀，買來新馬憶曾騎。不應隨分空營奠，終擬求人與立碑。每向宣陽里中過，遙聞哭臨淚先垂。
省試晦日與同志昆明池泛舟 朱慶餘 
故人同泛處，遠色望中明。靜見沙痕露，微思月魄生。周回餘雪在，浩渺暮雲平。戲鳥隨蘭棹，空波盪石鯨。劫灰難問理，島樹偶知名。自省曾追賞，無如此日情。
送崔拾遺赴闕 朱慶餘 
清貌淩寒玉，朝來拜拾遺。行承天子詔，去感主人知。劒佩分班日，風霜獨立時。名高住不得，非與九霄期。
酬李處士見贈 朱慶餘 
干上非無援，才多却累身。雲霄未得路，江海作閑人。久別唯謀道，相逢不話貧。行藏一如此，可便老風塵。
送僧遊溫州 朱慶餘 
夏滿隨所適，江湖非繫緣。卷經離嶠寺，隔葦上秋船。水落無風夜，猨啼欲雨天。石門期獨往，謝守有遺篇。
夢謝亭 朱慶餘 
夢後何人見，孤亭似舊時。褰開誠得地，冥感竟因詩。不往過應少，悲來下獨遲。顧慙非謝客，靈貺杳難追。
河亭 朱慶餘 
孤亭臨絕岸，猨鳥識幽蹊。花落曾誰到，詩成獨未題。潮痕經雨在，石筍與杉齊。謝守便登陟，秋來屐齒低。
送吳秀才之山西 朱慶餘 
澤潞西邊路，蘭橈北去人。出門誰恨別，投分不緣貧。桮酒從年少，知音在日新。東湖發詩意，夏卉竟如春。
和處州嚴郎中遊南溪 朱慶餘 
四望非人境，從前洞穴深。潭清蒲遠岸，嵐積樹無陰。看草初移屐，捫蘿忽並簪。世嫌山水僻，誰伴謝公吟。
秋宵讌別盧侍御 朱慶餘 
風亭弦管絕，玉漏一聲新。綠茗香醒酒，寒燈靜照人。清班無意戀，素業本來貧。明發青山道，誰逢去馬塵。
酬于訢校書見貽 朱慶餘 
能□得從軍，清嬴□□□。綺羅徒滿目，山水不離心。暫別愁花老，相思倚竹陰。家貧無以養，未可話抽簪。
送石協律歸吳興別業 朱慶餘 
識來無定居，此去復何如。一與耕者遇，轉將朝客疎。資身唯藥草，教子但詩書。曾許黃庭本，斯言豈合虛。
送馬秀才 朱慶餘 
清貌不識睡，見來嘗苦吟。風塵歸省日，江海寄家心。與鶴期前島，隨僧過遠林。相於竟何事，無語與知音。
送僧往台嶽 朱慶餘 
五城初罷講，海上憶閑行。觸雪麻衣靜，登山竹錫輕。天寒嶽寺出，日晚島泉清。坐與幽期遇，何人識此情。
送惠雅上人西遊 朱慶餘 
五湖僧獨往，此去與誰期。興遠常憐鶴，禪餘肯廢詩。望雲回寺晚，爲講到城遲。還想安居日，應當後夏時。
將之上京留別淮南書記李侍御 朱慶餘 
半似無名位，門當靜處開。人心皆向德，物色不供才。酒興春邊過，軍謀意外來。取名榮相府，却慮詔書催。
過孟浩然舊居 朱慶餘 
命合終山水，才非不稱時。冢邊空有樹，身後獨無兒。散盡詩篇本，長存道德碑。平生誰見重，應只是王維。
送虛上人遊天台 朱慶餘 
青冥通去路，誰見獨隨緣。此地春前別，何山夜後禪。石橋隱深樹，朱闕見晴天。好是修行處，師當住幾年。
孔尚書致仕因而有寄贈 朱慶餘 
高人心易足，三表乞身閑。與世長疎索，唯僧得往還。直聲留闕下，生事在林間。時復逢清景，乘車看遠山。
和處州韋使君新開南溪 朱慶餘 
地里光圖讖，樵人共說深。悠然想高躅，坐使變荒岑。疏鑿因殊舊，亭臺亦自今。靜容猨暫下，閑與鶴同尋。轉斾馴禽起，褰帷瀑溜侵。石稀潭見底，嵐暗樹無陰。躋險難通屐，攀栖稱抱琴。雲風開物意，潭水識人心。攜榼巡花遍，移舟惜景沈。世嫌山水僻，誰伴謝公吟。
送羅先輩書記歸後却還閩中留別 朱慶餘 
同是越人從小別，忽歸鄉里見皆驚。湖邊訪舊知誰在，幕下留歡但覺榮。望嶺又生紅槿思，登車豈倦白雲程。況當季父承恩日，廉問南州政已成。
送浙東陸中丞 朱慶餘 
坐將文教鎮藩維，花滿東南聖主知。公務肯容私暫入，豐年長與德相隨。無賢不是朱門客，有子皆如玉樹枝。自愛此身居樂土，詠歌林下日忘疲。
送元處士遊天台 朱慶餘 
青冥路口絕人行，獨與僧期上赤城。樹列煙嵐春更好，溪藏冰雪夜偏明。空山雉雊禾苗短，野館風來竹氣清。若過石橋看瀑布，不妨高處便題名。
吳興新隄 朱慶餘 
春隄一望思無涯，樹勢還同水勢斜。深映菰蒲三十里，晴分功利幾千家。謀成既不勞人力，境遠偏宜隔浪花。若與青山長作固，汀洲肯恨柳絲遮。
酬蕭員外見寄 朱慶餘 
麥風吹雨正徘徊，忽報書從郡閤來。道薄謬應宗伯選，詩成徒費謝公才。九霄示路空知感，十上驚魂尚未回。勝寄幸容溪館宿，龍鍾慙見妓筵開。儻期霽後陪新興，一滴還須當一桮。
台州鄭員外郡齋雙鶴 朱慶餘 
丹頂分明音響別，況聞來處隔雲濤。情懸碧落飛何晚，立近清池意自高。向夜雙栖驚玉漏，臨軒對舞拂朱袍。仙郎爲爾開籠早，莫慮回翔損羽毛。
送竇秀才 朱慶餘 
江南才子日紛紛，少有篇章得似君。清話未同山寺宿，離歌已向客亭聞。梅天馬上愁黃鳥，澤國帆前見白雲。通籍名高年又少，回頭應笑晚從軍。
送邵州林使君 朱慶餘 
軒車此去也逢時，地近湘南頗入詩。一月計程那是遠，中年出守未爲遲。水邊花氣熏章服，嶺上嵐光照畫旗。想得化行風土變，州人應爲立生祠。
送饒州張使君 朱慶餘 
白頭爲郡清秋別，山水南行豈覺賒。楚老只應思入境，吳兒從此去移家。館依高嶺分樟葉，路出重江見葦花。務退唯當吟詠苦，留心曾不在生涯。
題開元寺 朱慶餘 
西入山門十里程，粉牆書字甚分明。蕭帝壞陵深虎跡，廣師遺院閉松聲。長廊畫剝僧形影，石壁塵昏客姓名。何必更將空色遣，眼前人事是浮生。
與龐復言攜酒望洞庭 朱慶餘  洞庭湖
南湖春色通平遠，貪記詩情忘酒桮。帆自巴陵山下過，雨從神女峽邊來。青蒲映水疎還密，白鳥飜空去復回。盡日與君同看望，了然勝見畫屏開。
送浙東周判官 朱慶餘 
久聞從事滄江外，誰謂無官已白頭。來備戎裝嘶數騎，去持丹詔入孤舟。蟬鳴遠驛殘陽樹，鷺起湖田片雨秋。到日重陪丞相宴，鏡湖新月在城樓。
塞下曲 朱慶餘 
萬里去長征，連年慣野營。入羣來擇馬，拋伴去擒生。箭撚雕翎闊，弓盤鵲角輕。問看行近遠，西過受降城。
送僧 朱慶餘 
客行皆有爲，師去是閑遊。野望攜金策，禪棲寄石樓。山深松翠冷，潭靜菊花秋。幾處題青壁，袈裟濺瀑流。
望早日 朱慶餘 
窗下聞雞後，蒼茫映遠林。纔分天地色，便禁虎狼心。是處程塗遠，何山洞府深。此時堪竚望，萬象豁塵襟。
旅中秋月有懷 朱慶餘 
久客未還鄉，中秋倍可傷。暮天飛旅鴈，故國在衡陽。島外歸雲迥，林間墜葉黃。數宵千里夢，時見舊書堂。
十六夜月 朱慶餘 
昨夜忽已過，冰輪始覺虧。孤光猶不定，浮世更堪疑。影落澄江海，寒生靜路岐。皎然銀漢外，長有衆星隨。
行路難 朱慶餘 
世事澆浮後，艱難向此生。人心不自足，公道爲誰平。德喪淳風盡，年荒蔓草盈。堪悲山下路，非祗客中行。
閑居冬末寄友人 朱慶餘 
短亭分袂後，倚檻思偏孤。雨雪落殘臘，輪蹄在遠塗。人情難故舊，草色易凋枯。共有男兒事，何年入帝都。
贈陳逸人 朱慶餘 
樂道辭榮祿，安居桂水東。得閑多事外，知足少年中。藥圃無凡草，松庭有素風。朝昏吟步處，琴酒與誰同。
湖中閑夜遣興 朱慶餘 
釣艇同琴酒，良宵背水濱。風波不起處，星月盡隨身。浦迥湘煙卷，林香嶽氣春。誰知此中興，寧羨五湖人。
送友人赴舉 朱慶餘 
世路□□久，嗟君進取身。十年雖苦志，萬里託何人。處困非乖道，求名本爲親。惟應□□意，先與化龍鱗。
宿山居 朱慶餘 
山店燈前客，醻身未有媒。鄉關貧後別，風雨夜深來。上國求丹桂，衡門長綠苔。堪驚雙鬢雪，不待歲寒催。
夏末留別洞庭知己 朱慶餘  洞庭湖
清秋時節近，分袂獨淒然。此地折高柳，何門聽暮蟬。浪搖湖外日，山背楚南天。空感迢迢事，榮歸在幾年。
過洞庭 朱慶餘  洞庭湖
帆挂狂風起，茫茫既往時。波濤如未息，舟楫亦堪疑。旅鴈投孤島，長天下四維。前程有平處，誰敢與心期。
旅中過重陽 朱慶餘 
一歲重陽至，羈遊在異鄉。登高思舊友，滿目是窮荒。草際飛雲片，天涯落鴈行。故山籬畔菊，今日爲誰黃。